ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1356/2011 ΤΗΣ ΕΠΙΤΡΟΠΉΣ της 20ής Δεκεμβρίου 2011 σχετικά με τον καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1, Εκτιμώντας τα ακόλουθα: Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει στις 21 Δεκεμβρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Δεκεμβρίου 2011.

Εμπορικές πράξεις

Εμπορική νομοθεσία

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΑΠΌΦΑΣΗ EUPOL COPPS/1/2011 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ της 20ής Δεκεμβρίου 2011 για την παράταση της θητείας του αρχηγού της αστυνομικής αποστολής της Ευρωπαϊκής Ένωσης για τα παλαιστινιακά εδάφη (EUPOL COPPS) (2012/28/ΚΕΠΠΑ) H ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ, Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 38 τρίτο εδάφιο, Έχοντας υπόψη την απόφαση 2010/784/ΚΕΠΠΑ του Συμβουλίου, της 17ης Δεκεμβρίου 2010, για την αστυνομική αποστολή της Ευρωπαϊκής Ένωσης για τα παλαιστινιακά εδάφη (EUPOL COPPS) (1) και ιδίως το άρθρο 10 παράγραφος 1, Εκτιμώντας τα ακόλουθα: (1) Δυνάμει της απόφασης 2010/784/ΚΕΠΠΑ, η Επιτροπή Πολιτικής και Ασφάλειας (ΕΠΑ) εξουσιοδοτείται, σύμφωνα με το άρθρο 38 τρίτο εδάφιο της Συνθήκης, να λαμβάνει τις δέουσες αποφάσεις ώστε να ασκεί τον πολιτικό έλεγχο και τη στρατηγική διεύθυνση της EUPOL COPPS, καθώς και, εν προκειμένω, την απόφαση για το διορισμό αρχηγού αποστολής. (2) Στις 15 Δεκεμβρίου 2009, η ΕΠΑ, κατόπιν προτάσεως της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας (ΥΕ), διόρισε με την απόφαση EUPOL COPPS/2/2009 (2) τον κ. Henrik MALMQUIST αρχηγό αποστολής της EUPOL COPPS. (3) H ΥΕ πρότεινε να παραταθεί η θητεία του κ. MALMQUIST ως αρχηγός της EUPOL COPPS από την 1η Ιανουαρίου 2012 έως τις 30 Ιουνίου 2012, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η θητεία του κ. Henrik MALMQUIST ως αρχηγός της αστυνομικής αποστολής της Ευρωπαϊκής Ένωσης για τα παλαιστινιακά εδάφη (EUPOL COPPS) παρατείνεται για το χρονικό διάστημα από την 1η Ιανουαρίου 2012 έως τις 30 Ιουνίου 2012. Άρθρο 2 Η παρούσα απόφαση αρχίζει να ισχύει την ημέρα της έκδοσής της. Εφαρμόζεται έως τις 30 Ιουνίου 2012. Βρυξέλλες, 20 Δεκεμβρίου 2011.

Δημόσια ασφάλεια


ΑΠΌΦΑΣΗ ΤΟΥ ΣΥΜΒΟΥΛΊΟΥ της 20ής Δεκεμβρίου 2011 για την κατάργηση της απόφασης 2011/491/ΕΕ του Συμβουλίου για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του πρωτοκόλλου μεταξύ της Ευρωπαϊκής Ένωσης και του Βασιλείου του Μαρόκου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου (2012/15/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2, σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής (1), Εκτιμώντας τα ακόλουθα: (1) Το πρωτόκολλο σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου (εφεξής «το πρωτόκολλο») εφαρμοζόταν προσωρινά από τις 28 Φεβρουαρίου 2011, δυνάμει της απόφασης 2011/491/ΕΕ του Συμβουλίου (2). (2) Σε απάντηση του αιτήματος του Συμβουλίου της 15ης Ιουλίου 2011, δυνάμει του άρθρου 218 άρθρο 6 στοιχείο α) της Συνθήκης για τη λειτουργία της Ευρωπαϊκής Ένωσης, το Ευρωπαϊκό Κοινοβούλιο ψήφισε στις 14 Δεκεμβρίου 2011 αρνητικά ως προς τη σύναψη του εν λόγω πρωτοκόλλου από το Συμβούλιο. (3) Είναι, συνεπώς, απαραίτητο να καταργηθεί η απόφαση 2011/491/ΕΕ του Συμβουλίου και να γνωστοποιηθεί στο Βασίλειο του Μαρόκου η λήξη της προσωρινής ισχύος εφαρμογής του πρωτοκόλλου, σύμφωνα με το άρθρο 25 παράγραφος 2 της σύμβασης της Βιέννης περί του Δικαίου των Συνθηκών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2011/491/ΕΕ του Συμβουλίου για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του πρωτοκόλλου μεταξύ της Ευρωπαϊκής Ένωσης και του Βασιλείου του Μαρόκου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου, καταργείται. Άρθρο 2 Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να γνωστοποιήσει στο Βασίλειο του Μαρόκου, σύμφωνα με το άρθρο 25 παράγραφος 2 της σύμβασης της Βιέννης περί του Δικαίου των Συνθηκών, ότι η Ευρωπαϊκή Ένωση δεν προτίθεται πλέον να καταστεί μέρος του προαναφερόμενου πρωτοκόλλου. Η εν λόγω γνωστοποίηση θα γίνει υπό τη μορφή επιστολής. Το κείμενο της επιστολής επισυνάπτεται στην παρούσα απόφαση. Άρθρο 3 Η παρούσα απόφαση αρχίζει να ισχύει την ημέρα της έκδοσής της. Άρθρο 4 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 20 Δεκεμβρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 19ης Δεκεμβρίου 2011 περί προσωρινής παρέκκλισης από τους κανόνες καταγωγής που καθορίζονται στο παράρτημα II του κανονισμού (ΕΚ) αριθ. 1528/2007 του Συμβουλίου, προκειμένου να ληφθεί υπόψη η ιδιαίτερη κατάσταση της Κένυας όσον αφορά τα φιλέτα τόνου [κοινοποιηθείσα υπό τον αριθμό Ε(2011) 9269] (2011/861/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1528/2007 του Συμβουλίου, της 20ής Δεκεμβρίου 2007, περί εφαρμογής στα προϊόντα καταγωγής ορισμένων κρατών μελών της ομάδας κρατών Αφρικής, Καραϊβικής και Ειρηνικού (ΑΚΕ) των ρυθμίσεων που προβλέπονται στις συμφωνίες οικονομικής εταιρικής σχέσης ή στις συμφωνίες που οδηγούν στη σύναψη τέτοιων συμφωνιών (1), και ιδίως το άρθρο 36 παράγραφος 4 του παραρτήματος II του εν λόγω κανονισμού, Εκτιμώντας τα ακόλουθα: (1) Στις 16 Φεβρουαρίου 2011 η Κένυα ζήτησε, σύμφωνα με το άρθρο 36 του παρατήματος ΙΙ του κανονισμού (ΕΚ) αριθ. 1528/2007, παρέκκλιση από τους κανόνες καταγωγής που ορίζονται στο εν λόγω παράρτημα για περίοδο ενός έτους. Η Κένυα υπέβαλε συμπληρωματικές πληροφορίες στήριξης του αιτήματός της στις 20 Σεπτεμβρίου 2011. Το αίτημα καλύπτει συνολική ποσότητα 2 000 τόνων φιλέτων τόνου της κλάσης ΕΣ 1604. Το αίτημα υποβάλλεται λόγω του ότι τα αλιεύματα και ο ανεφοδιασμός σε ωμό τόνο καταγωγής παρουσίασαν μείωση λόγω του προβλήματος της πειρατείας. (2) Σύμφωνα με τις πληροφορίες που υπέβαλε η Κένυα, οι ποσότητες των αλιευμάτων ωμού τόνου καταγωγής είναι ασυνήθιστα χαμηλές σε σύγκριση ακόμη και με τις συνήθεις εποχιακές διακυμάνσεις, με αποτέλεσμα τη μείωση της παραγωγής φιλέτων τόνου. Επιπλέον, η Κένυα επισήμανε τον κίνδυνο λόγω πειρατείας κατά τον εφοδιασμό σε ωμό τόνο. Εξαιτίας αυτής της ασυνήθους κατάστασης, η Κένυα δεν δύναται να συμμορφωθεί με τους κανόνες καταγωγής που καθορίζονται στο παράρτημα II του κανονισμού (ΕΚ) αριθ. 1528/2007 για κάποιο χρονικό διάστημα. (3) Προκειμένου να διασφαλιστεί η συνέχεια των εισαγωγών από τις χώρες ΑΚΕ στην Ένωση, καθώς και η ομαλή μετάβαση από τη συμφωνία εταιρικής σχέσης ΑΚΕ-ΕΚ στη συμφωνία για τη θέσπιση πλαισίου ενδιάμεσης συμφωνίας οικονομικής εταιρικής σχέσης (ενδιάμεση συμφωνία εταιρικής σχέσης ΚΑΑ-ΕΕ) πρέπει να χορηγηθεί νέα παρέκκλιση με αναδρομική ισχύ από 1ης Ιανουαρίου 2011. (4) Εάν ληφθούν υπόψη οι σχετικές εισαγωγές, η προσωρινή παρέκκλιση από τους κανόνες καταγωγής που καθορίζονται στο παράρτημα II του κανονισμού (ΕΚ) αριθ. 1528/2007 δεν αναμένεται να βλάψει σοβαρά τον εδραιωμένο κοινοτικό κλάδο, υπό την προϋπόθεση ότι θα τηρηθούν ορισμένοι όροι σε σχέση με τις ποσότητες, την εποπτεία και τη διάρκεια. (5) Είναι συνεπώς δικαιολογημένη η χορήγηση προσωρινής παρέκκλισης δυνάμει του άρθρου 36 παράγραφος 1 στοιχείο α) του παραρτήματος II του κανονισμού (ΕΚ) αριθ. 1528/2007. (6) Η Κένυα θα τύχει αυτομάτως παρέκκλισης από τους κανόνες καταγωγής για τα φιλέτα τόνου της κλάσης ΕΣ 1604 σύμφωνα με το άρθρο 41 παράγραφος 8 του πρωτοκόλλου καταγωγής το οποίο επισυνάπτεται στην ενδιάμεση συμφωνία εταιρικής σχέσης ΚΑΑ-ΕΕ όταν αρχίσει να ισχύει ή εφαρμοστεί προσωρινά η εν λόγω συμφωνία. (7) Σύμφωνα με το άρθρο 4 παράγραφος 2 του κανονισμού (ΕΚ) αριθ. 1528/2007, οι κανόνες καταγωγής που ορίζονται στο παράρτημα II του εν λόγω κανονισμού και οι παρεκκλίσεις τους πρέπει να αντικατασταθούν από τους κανόνες της ενδιάμεσης συμφωνίας εταιρικής σχέσης ΚΑΑ-ΕΕ, η οποία προβλέπεται να τεθεί σε ισχύ ή να εφαρμοστεί προσωρινά το 2012. Επομένως, η παρέκκλιση πρέπει να ισχύει έως τις 31 Δεκεμβρίου 2011. Εφόσον πρόκειται να χορηγηθεί παρέκκλιση το 2011, η συνολική κατάσταση, συμπεριλαμβανομένης της κατάστασης όσον αφορά την επικύρωση της ενδιάμεσης συμφωνίας εταιρικής σχέσης ΑΜΑ-ΕΕ, θα επανεξεταστεί το 2012. (8) Σύμφωνα με το άρθρο 41 παράγραφος 8 του πρωτοκόλλου καταγωγής που επισυνάπτεται στην ενδιάμεση συμφωνία εταιρικής σχέσης ΚΑΑ-ΕΕ, η αυτόματη παρέκκλιση από τους κανόνες καταγωγής περιορίζεται σε ετήσια ποσόστωση 2 000 τόνων φιλέτων τόνου για τις χώρες που έχουν μονογράψει την ενδιάμεση συμφωνία εταιρικής σχέσης ΚΑΑ-ΕΕ (Κένυα, Ουγκάντα, Τανζανία, Ρουάντα, Μπουρούντι). Η Κένυα είναι η μόνη χώρα στην περιοχή που εξάγει σήμερα φιλέτα τόνου στην Ένωση. Επομένως, είναι σκόπιμο να χορηγηθεί στην Κένυα παρέκκλιση, σύμφωνα με το άρθρο 36 του παραρτήματος II του κανονισμού (ΕΚ) αριθ. 1528/2007, για 2 000 τόνους φιλέτων τόνου, ποσότητα που δεν υπερβαίνει τη συνολική ετήσια ποσόστωση που χορηγείται στην περιοχή ΚΑΑ δυνάμει της ενδιάμεσης συμφωνίας εταιρικής σχέσης ΚΑΑ-ΕΕ. (9) Θα πρέπει συνεπώς να χορηγηθεί παρέκκλιση στην Κένυα για 2 000 τόνους φιλέτων τόνου για περίοδο ενός έτους. (10) Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (2), προβλέπει κανόνες για τη διαχείριση των δασμολογικών ποσοστώσεων. Προκειμένου να διασφαλιστεί η αποτελεσματική διαχείριση η οποία υλοποιείται σε στενή συνεργασία μεταξύ των αρχών της Κένυας, των τελωνειακών αρχών των κρατών μελών και της Επιτροπής, οι εν λόγω κανόνες εφαρμόζονται τηρουμένων των αναλογιών στις ποσότητες που εισάγονται δυνάμει της παρέκκλισης που χορηγείται με την παρούσα απόφαση. (11) Για να καταστεί δυνατή η αποτελεσματική παρακολούθηση της εφαρμογής της παρέκκλισης, οι αρχές της Κένυας θα πρέπει να κοινοποιούν τακτικά στην Επιτροπή αναλυτικά στοιχεία των εκδοθέντων πιστοποιητικών κυκλοφορίας εμπορευμάτων EUR.1. (12) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Κατά παρέκκλιση των διατάξεων του παραρτήματος II του κανονισμού (ΕΚ) αριθ. 1528/2007 και σύμφωνα με το άρθρο 36 παράγραφος 1 στοιχείο α) του εν λόγω παραρτήματος, τα φιλέτα τόνου της κλάσης ΕΣ 1604 που παράγονται από μη καταγόμενα υλικά θεωρείται, σύμφωνα με τους όρους που προβλέπονται στα άρθρα 2 έως 6 της παρούσας απόφασης, ότι κατάγονται από την Κένυα. Άρθρο 2 Η παρέκκλιση που προβλέπεται στο άρθρο 1 ισχύει για τα προϊόντα και τις ποσότητες που αναγράφονται στο παράρτημα και έχουν δηλωθεί ότι τίθενται σε ελεύθερη κυκλοφορία στην Ένωση από την Κένυα κατά την περίοδο από την 1η Ιανουαρίου 2011 έως τις 31 Δεκεμβρίου 2011. Άρθρο 3 Η διαχείριση των ποσοτήτων που αναφέρονται στο παράρτημα της παρούσας απόφασης πραγματοποιείται σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93. Άρθρο 4 Οι τελωνειακές αρχές της Κένυας λαμβάνουν τα αναγκαία μέτρα για την εκτέλεση των ποσοτικών ελέγχων στις εξαγωγές των προϊόντων που αναφέρονται στο άρθρο 1. Όλα τα πιστοποιητικά κυκλοφορίας EUR.1 που εκδίδονται σε σχέση με τα εν λόγω προϊόντα περιέχουν παραπομπή στην παρούσα απόφαση. Οι αρμόδιες αρχές της Κένυας διαβιβάζουν στην Επιτροπή τριμηνιαία δήλωση των ποσοτήτων για τις οποίες έχουν εκδοθεί πιστοποιητικά κυκλοφορίας EUR.1 σύμφωνα με την παρούσα απόφαση, καθώς και τον αριθμό σειράς των πιστοποιητικών αυτών. Άρθρο 5 Στη θέση 7 των πιστοποιητικών κυκλοφορίας EUR.1 που εκδίδονται βάσει της παρούσας απόφασης αναγράφεται η ακόλουθη ένδειξη: «Derogation - Implementing Decision 2011/861/EU». Άρθρο 6 Η παρούσα απόφαση εφαρμόζεται από την 1η Ιανουαρίου 2011 έως τις 31 Δεκεμβρίου 2011. Άρθρο 7 Η παρούσα απόφαση απευθύνεται στα κράτη μέλη. Βρυξέλλες, 19 Δεκεμβρίου 2011.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 19ης Δεκεμβρίου 2011 σχετικά με τη χορήγηση χρηματοδοτικής συνδρομής από την Ένωση για το 2011 με σκοπό την κάλυψη των δαπανών που πραγματοποιήθηκαν από τη Γερμανία, την Ισπανία, την Ιταλία, την Κύπρο, τη Μάλτα, τις Κάτω Χώρες και την Πορτογαλία για την καταπολέμηση οργανισμών επιβλαβών για τα φυτά ή τα φυτικά προϊόντα [κοινοποιηθείσα υπό τον αριθμό Ε(2011) 9243] (Τα κείμενα στην ολλανδική, γερμανική, ελληνική, ιταλική, μαλτέζικη, πορτογαλική και ισπανική γλώσσα είναι τα μόνα αυθεντικά) (2011/868/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 23 παράγραφος 5, Εκτιμώντας τα ακόλουθα: (1) Σύμφωνα με το άρθρο 22 της οδηγίας 2000/29/ΕΚ, η Ένωση μπορεί να χορηγεί στα κράτη μέλη χρηματοδοτική συνδρομή «φυτοϋγειονομικού ελέγχου» για την κάλυψη δαπανών που σχετίζονται άμεσα με τα αναγκαία μέτρα που ελήφθησαν ή πρόκειται να ληφθούν για την καταπολέμηση επιβλαβών οργανισμών που εισήχθησαν στην Ένωση από τρίτες χώρες ή από άλλες περιοχές της Ένωσης, με στόχο την εκρίζωσή τους ή, αν αυτό δεν είναι δυνατό, τη μη εξάπλωσή τους. (2) Η Γερμανία υπέβαλε δύο αιτήσεις χρηματοδοτικής συνδρομής. Η πρώτη υποβλήθηκε στις 20 Δεκεμβρίου 2010 και αφορά μέτρα που λήφθηκαν το 2009 και το 2010 για την καταπολέμηση του Anoplophora glabripennis στη Βόρειο Ρηνανία-Βεστφαλία. Η εκδήλωση εστίας αυτού του επιβλαβούς οργανισμού εντοπίστηκε στην εν λόγω περιοχή το 2009. (3) Η δεύτερη αίτηση της Γερμανίας υποβλήθηκε στις 15 Απριλίου 2011 και αφορά μέτρα που λήφθηκαν το 2010 για την εκρίζωση ή τον περιορισμό του Diabrotica virgifera στη Βάδη-Βιρτεμβέργη. Η εκδήλωση εστιών αυτού του επιβλαβούς οργανισμού εντοπίστηκαν σε διάφορες περιοχές αυτού του ομόσπονδου κρατιδίου (Breisgau-Hochschwarzwald, Emmendingen, πόλη του Freiburg, Konstanz, Loerrach, Ortenaukreis και Ravensburg) σε διάφορα έτη, δηλαδή το 2008, το 2009 και το 2010. Τα μέτρα που λήφθηκαν το 2008 και το 2009 έχουν επίσης υπαχθεί σε συγχρηματοδότηση το 2009 και το 2010. (4) Η Ιταλία υπέβαλε τρεις αιτήσεις για χρηματοδοτική συνδρομή στις 29 Απριλίου 2011. Η πρώτη αίτηση αφορά μέτρα που λήφθηκαν το 2011 στη Λομβαρδία, επαρχία Brescia, κοινότητα Gussago, για την καταπολέμηση του Anoplophora chinensis. Η εκδήλωση εστίας αυτού του επιβλαβούς οργανισμού εντοπίστηκε το 2008. Τα μέτρα που λήφθηκαν το 2008, το 2009 και το 2010 έχουν επίσης υπαχθεί σε συγχρηματοδότηση το 2009 και το 2010. (5) Η δεύτερη αίτηση αφορά μέτρα που λήφθηκαν το 2011 στο Βένετο, επαρχία Τρεβίζο, κοινότητα Cornuda, για την καταπολέμηση του Anoplophora glabripennis. Η εκδήλωση εστίας αυτού του επιβλαβούς οργανισμού εντοπίστηκε το 2009. Τα μέτρα που εφαρμόστηκαν το 2009 και το 2010 έχουν επίσης υπαχθεί σε συγχρηματοδότηση το 2010. (6) Η τρίτη αίτηση της Ιταλίας αφορά μέτρα που λήφθηκαν το 2010 στην Εμίλια-Ρομάνα, επαρχίες Μπολόνια, Φεράρα, Ραβένα και Forlì-Cesena, για την καταπολέμηση του Pseudomonas syringae pv. actinidiae. Η εκδήλωση εστίας αυτού του επιβλαβούς οργανισμού επιβεβαιώθηκε το 2010. (7) Επιπλέον, η Ιταλία υπέβαλε μια τέταρτη αίτηση για χρηματοδοτική συνδρομή στις 20 Απριλίου 2011. Η εν λόγω αίτηση αφορά μέτρα που λήφθηκαν το 2011 στο Λάτιο, κοινότητα Ρώμης, για την καταπολέμηση του Anoplophora chinensis. Η εκδήλωση εστίας αυτού του επιβλαβούς οργανισμού εντοπίστηκε το 2008. Τα μέτρα που λήφθηκαν το 2008, το 2009 και το 2010 έχουν επίσης υπαχθεί σε συγχρηματοδότηση το 2009 και το 2010. (8) Η Κύπρος υπέβαλε αίτηση χρηματοδοτικής συνδρομής στις 29 Απριλίου 2011 για μέτρα που λήφθηκαν ή σχεδιάζονται το 2011 για την καταπολέμηση του Rhynchophorus ferrugineus. Η εκδήλωση εστιών αυτού του επιβλαβούς οργανισμού εντοπίστηκαν το 2009, το 2010 και το 2011. Τα μέτρα που εφαρμόστηκαν το 2010 έχουν επίσης υπαχθεί σε συγχρηματοδότηση το 2010. (9) Η Μάλτα υπέβαλε αίτηση χρηματοδοτικής συνδρομής στις 29 Απριλίου 2011 για μέτρα που λήφθηκαν το 2010 και το 2011 για την καταπολέμηση του Rhynchophorus ferrugineus. Η εκδήλωση εστιών αυτού του επιβλαβούς οργανισμού εντοπίστηκαν το 2008, το 2009 και το 2010. Τα μέτρα που εφαρμόστηκαν το 2008 και το 2009 έχουν επίσης υπαχθεί σε συγχρηματοδότηση το 2009. (10) Οι Κάτω Χώρες υπέβαλαν τρεις αιτήσεις για χρηματοδοτική συνδρομή στις 13 Δεκεμβρίου 2010. Η πρώτη αίτηση αφορά μέτρα που λήφθηκαν το 2009 και το 2010 στην περιοχή Boskoop για την καταπολέμηση του Anoplophora chinensis. Η εμφάνιση αυτού του επιβλαβούς οργανισμού εντοπίστηκε τον Δεκέμβριο του 2009. (11) Η δεύτερη αίτηση των Κάτω Χωρών αφορά μέτρα που λήφθηκαν το 2009 για την καταπολέμηση του ιού που προκαλεί ατράκτωση των γεωμήλων (PSTVd). Η εικαζόμενη εμφάνιση αυτού του επιβλαβούς οργανισμού εντοπίστηκε το 2009. (12) Η τρίτη αίτηση των Κάτω Χωρών αφορά μέτρα που λήφθηκαν το 2009 για την καταπολέμηση του Tuta absoluta. Η εκδήλωση εστίας αυτού του επιβλαβούς οργανισμού εντοπίστηκε το 2009. (13) Επιπλέον, οι Κάτω Χώρες υπέβαλαν μια τέταρτη και πέμπτη αίτηση χρηματοδοτικής συνδρομής στις 13 Δεκεμβρίου 2010. Η τέταρτη αίτηση αφορά μέτρα που λήφθηκαν το 2009 και το 2010 στην περιοχή Westland για την καταπολέμηση του Anoplophora chinensis. Η εκδήλωση εστίας αυτού του επιβλαβούς οργανισμού εντοπίστηκε το 2007. Τα μέτρα που εφαρμόστηκαν το 2008 έχουν επίσης υπαχθεί σε συγχρηματοδότηση το 2009. (14) Η πέμπτη αίτηση των Κάτω Χωρών αφορά μέτρα που λήφθηκαν το 2009 για την καταπολέμηση του Clavibacter michiganensis spp. michiganensis. Η εκδήλωση εστίας αυτού του επιβλαβούς οργανισμού εντοπίστηκε το 2007. Τα μέτρα που εφαρμόστηκαν το 2007 έχουν επίσης υπαχθεί σε συγχρηματοδότηση το 2009. Δεν ζητήθηκε συγχρηματοδότηση για τα μέτρα το 2008. (15) Η Πορτογαλία υπέβαλε τρεις αιτήσεις για χρηματοδοτική συνδρομή στις 30 Απριλίου 2011 για μέτρα που λήφθηκαν για την καταπολέμηση του Bursaphelenchus xylophilus. Η πρώτη αίτηση αφορά μέτρα που λήφθηκαν το 2011 σχετικά με την ηπειρωτική Πορτογαλία, με εξαίρεση την αρχικά μολυσμένη ζώνη του Setubal το 1999, για την καταπολέμηση των εστιών που εντοπίστηκαν το 2008. Τα μέτρα που λήφθηκαν το 2008, το 2009 και το 2010 έχουν επίσης υπαχθεί σε συγχρηματοδότηση το 2009 και το 2010. (16) Οι δύο άλλες αιτήσεις της Πορτογαλίας αφορούν αποκλειστικά μέτρα θερμικής επεξεργασίας ξύλου ή υλικού συσκευασίας από ξύλο στην περιοχή Setubal για το 2010 και το 2011. (17) Η Ισπανία υπέβαλε τρεις αιτήσεις χρηματοδοτικής συνδρομής. Η πρώτη αίτηση υποβλήθηκε στις 15 Απριλίου 2011 και αφορά μέτρα που λήφθηκαν το 2011 στην Extremadura για την καταπολέμηση του Bursaphelenchus xylophilus. Η εκδήλωση εστίας αυτού του επιβλαβούς οργανισμού εντοπίστηκε το 2008. Τα μέτρα που λήφθηκαν το 2008, το 2009 και το 2010 έχουν επίσης υπαχθεί σε συγχρηματοδότηση το 2009 και το 2010. (18) Η δεύτερη αίτηση της Ισπανίας υποβλήθηκε στις 28 Απριλίου 2011. Αφορά μέτρα που λήφθηκαν και σχεδιάζονταν για το 2011 στη Γαλικία, για την καταπολέμηση του Bursaphelenchus xylophilus. Η εκδήλωση εστίας αυτού του επιβλαβούς οργανισμού εντοπίστηκε το 2010. (19) Η τρίτη αίτηση της Ισπανίας υποβλήθηκε στις 27 Απριλίου 2011. Αφορά μέτρα που λήφθηκαν το 2010 και το 2011, καθώς και αυτά που σχεδιάζονται το 2011, στην Καταλωνία, για την καταπολέμηση του Pomacea insularum. Η εκδήλωση εστίας αυτού του επιβλαβούς οργανισμού εντοπίστηκε το 2010. (20) Η Γερμανία, η Ισπανία, η Ιταλία, η Κύπρος, η Μάλτα, οι Κάτω Χώρες και η Πορτογαλία κατάρτισαν, κάθε μία ξεχωριστά, πρόγραμμα ενεργειών με στόχο την εκρίζωση ή τον περιορισμό των προαναφερθέντων επιβλαβών οργανισμών που έχουν εισαχθεί στο έδαφος τους. Στα προγράμματα αυτά διευκρινίζονται οι επιδιωκόμενοι στόχοι, τα μέτρα που έχουν ληφθεί, η διάρκεια και το κόστος τους. (21) Όλα τα ανωτέρω μέτρα συνιστούν μια ποικιλία φυτοϋγειονομικών μέτρων, συμπεριλαμβανομένης της καταστροφής μολυσμένων δένδρων ή καλλιεργειών, της εφαρμογής φυτοπροστατευτικών προϊόντων, τεχνικών αποχέτευσης, επιθεωρήσεων και δοκιμών που πραγματοποιούνται επισήμως ή κατόπιν επίσημης αίτησης για την παρακολούθηση της παρουσίας ή έκτασης της μόλυνσης από τους αντίστοιχους επιβλαβείς οργανισμούς και αντικατάστασης των κατεστραμμένων φυτών κατά την έννοια του άρθρου 23 παράγραφος 2 στοιχεία α), β) και γ) της οδηγίας 2000/29/ΕΚ. (22) Η Γερμανία, η Ισπανία, η Ιταλία, η Κύπρος, η Μάλτα, οι Κάτω Χώρες και η Πορτογαλία ζήτησαν να τους χορηγηθεί ενωσιακή χρηματοδοτική συνδρομή για τα εν λόγω προγράμματα σύμφωνα με τις απαιτήσεις που προβλέπονται στο άρθρο 23 της οδηγίας 2000/29/ΕΚ, και ιδίως στις παραγράφους 1 και 4, και σύμφωνα με τον κανονισμό (ΕΚ) αριθ. 1040/2002 της Επιτροπής, της 14ης Ιουνίου 2002, για τη θέσπιση λεπτομερών κανόνων για την εφαρμογή των διατάξεων σχετικά με την παροχή χρηματοδοτικής συνδρομής από την Κοινότητα στο πλαίσιο του φυτοϋγειονομικού ελέγχου και την κατάργηση του κανονισμού (ΕΚ) αριθ. 2051/97 (2). (23) Οι τεχνικές πληροφορίες που υπέβαλαν η Γερμανία, η Ισπανία, η Ιταλία, η Κύπρος, η Μάλτα, οι Κάτω Χώρες και η Πορτογαλία επέτρεψαν στην Επιτροπή να αναλύσει την κατάσταση επακριβώς και περιεκτικώς. Η Επιτροπή έχει καταλήξει στο συμπέρασμα ότι τηρήθηκαν οι όροι για τη χορήγηση ενωσιακής χρηματοδοτικής συνδρομής, όπως ορίζεται ειδικότερα στο άρθρο 23 της οδηγίας 2000/29/ΕΚ. Συνεπώς, κρίνεται σκόπιμο να παρασχεθεί ενωσιακή χρηματοδοτική συνδρομή για την κάλυψη των δαπανών για τα εν λόγω προγράμματα. (24) Σύμφωνα με το άρθρο 23 παράγραφος 5 δεύτερο εδάφιο της οδηγίας 2000/29/ΕΚ, η ενωσιακή χρηματοδοτική συνδρομή μπορεί να καλύψει έως το 50 % της επιλέξιμης δαπάνης για μέτρα που έχουν ληφθεί εντός περιόδου όχι άνω των δύο ετών μετά την ημερομηνία διαπίστωσης της εμφάνισης ή για μέτρα που πρόκειται να ληφθούν για την εν λόγω περίοδο. Ωστόσο, σύμφωνα με το τρίτο εδάφιο του εν λόγω άρθρου, η εν λόγω περίοδος μπορεί να επεκταθεί εάν έχει καθοριστεί ότι ο στόχος των μέτρων θα επιτευχθεί εντός εύλογης πρόσθετης περιόδου και, στην περίπτωση αυτή, το ποσοστό της ενωσιακής χρηματοδοτικής συνδρομής φθίνει με τα αντίστοιχα έτη. Έχοντας υπόψη τα συμπεράσματα της ομάδας εργασίας για την αξιολόγηση των αντίστοιχων αιτήσεων, κρίνεται σκόπιμο να επεκταθεί η διετής περίοδος για τα οικεία προγράμματα, μειώνοντας παράλληλα το ποσοστό των ενωσιακών χρηματοδοτικών συνδρομών για τα εν λόγω μέτρα στο 45 % των επιλέξιμων δαπανών για το τρίτο έτος και στο 40 % για το τέταρτο έτος των εν λόγω προγραμμάτων. (25) Επομένως, η χρηματοδοτική συνδρομή της Ένωσης ύψους έως το 50 % των επιλέξιμων δαπανών θα πρέπει να εφαρμοστεί για τη Γερμανία, Βόρειο Ρηνανία-Βεστφαλία, Anoplophora glabripennis (2009, 2010), τη Γερμανία, Βάδη-Βιρτεμβέργη, Diabrotica virgifera, τις αγροτικές περιφέρειες Breisgau-Hochschwarzwald και την πόλη του Freiburg (2010), τις αγροτικές περιφέρειες Emmendingen, Lörrach και Konstanz (2009), την Ιταλία, Εμίλια Ρομάνα, Pseudomonas syringae pv. Actinidiae, τις επαρχίες Μπολόνια, Φεράρα, Ραβένα και Forlì-Cesena (2010), την Κύπρο, Rhynchophorus ferrugineus (2011), τις Κάτω Χώρες, Anoplophora chinensis, την περιοχή Boskoop (2009, 2010), τις Κάτω Χώρες, PSTVd (2009), τις Κάτω Χώρες, Tuta absoluta (2009), τις Κάτω Χώρες, Anoplophora chinensis, Westland (2009), την Πορτογαλία, Bursaphelenchus xylophilus, περιοχή Setubal (2010, 2011), την Ισπανία, Γαλικία, Bursaphelenchus xylophilus (2010, 2011) και την Ισπανία, Καταλωνία, Pomacea insularum (2010, 2011). (26) Η ενωσιακή χρηματοδοτική συνδρομή έως το 45 % των επιλέξιμων δαπανών θα πρέπει, συνεπώς, να εφαρμοστεί στα ακόλουθα προγράμματα: Ιταλία, Βένετο, Anoplophora glabripennis (2011), Μάλτα, Rhynchophorus ferrugineus (2010), Κάτω Χώρες, Clavibacter michiganesis ssp. michiganensis (2009), αφού τα εν λόγω μέτρα έχουν ήδη υπαχθεί σε χρηματοδοτική συνδρομή της Ένωσης στο πλαίσιο των αποφάσεων της Επιτροπής 2009/996/ΕΕ (3) (Μάλτα, Κάτω Χώρες) ή 2010/772/ΕΕ (4) (Ιταλία) για τα πρώτα δύο έτη της υλοποίησής τους. Αυτό ισχύει επίσης και για το πρόγραμμα των Κάτω Χωρών για τον Anoplophora chinensis, στο Westland (2010), όπου τα μέτρα για το 2009 (έτος 2 του προγράμματος) συγχρηματοδοτούνται στην παρούσα απόφαση. (27) Το ίδιο επίπεδο συνδρομής θα πρέπει να εφαρμοστεί στο τρίτο έτος (2010) του προγράμματος που υποβλήθηκε από τη Γερμανία στη Βάδη-Βιρτεμβέργη για τον Diabrotica virgifera στην αγροτική περιφέρεια Ravensburg, μέτρα τα οποία αποτέλεσαν αντικείμενο χρηματοδοτικής συνδρομής της Ένωσης βάσει της απόφασης 2009/996/ΕΕ και της απόφασης 2010/772/ΕΕ. (28) Επιπλέον, θα πρέπει να χορηγηθεί συνδρομή της Ένωσης έως το 40 % για το τέταρτο έτος των ακόλουθων προγραμμάτων: Ισπανία, Extremadura, Bursaphelenchus xylophilus (2011), Ιταλία, Λομβαρδία, Anoplophora chinensis (2011), Ιταλία, Λάτιο, Anoplophora chinensis (2011), Μάλτα, Rhynchophorus ferrugineus (2011), Πορτογαλία, Bursaphelenchus xylophilus (2011), ηπειρωτική Πορτογαλία με εξαίρεση την αρχικά μολυσμένη ζώνη του Setubal του 1999, αφού τα μέτρα είχαν υπαχθεί σε χρηματοδοτική συνδρομή της Ένωσης στο πλαίσιο της απόφασης 2009/996/ΕΕ (Ισπανία, Ιταλία, Πορτογαλία) και της απόφασης 2010/772/ΕΕ (Ισπανία, Ιταλία, Πορτογαλία) για τα πρώτα τρία χρόνια της υλοποίησής τους. (29) Το ίδιο επίπεδο συνδρομής θα πρέπει να εφαρμοστεί στο τρίτο έτος (2010) του προγράμματος που υποβλήθηκε από τη Γερμανία στη Βάδη-Βιρτεμβέργη για τον Diabrotica virgifera στην αγροτική περιφέρεια Ortenaukreis, μέτρα τα οποία αποτέλεσαν αντικείμενο χρηματοδοτικής συνδρομής της Ένωσης βάσει των αποφάσεων της Επιτροπής 2009/147/ΕΚ (5), 2009/996/ΕΕ και 2010/772/ΕΕ. (30) Σύμφωνα με τα πορίσματα της αποστολής ελέγχου του Γραφείου Τροφίμων και Κτηνιατρικών Θεμάτων της Επιτροπής στην Πορτογαλία, από τις 29 Μαρτίου 2011 έως τις 11 Απριλίου 2011, μόνο το 25 % του αριθμού των κωνοφόρων δένδρων που είχαν μολυνθεί από τον νηματώδη σκώληκα των κωνοφόρων ή που παρουσίαζαν συμπτώματα κακής υγείας είχαν υλοτομηθεί και καταστραφεί έως την 1η Απριλίου 2011. Αυτή η αστοχία των πορτογαλικών αρχών αντίκειται στις διατάξεις του σημείου 2.α. iii) του παραρτήματος της απόφασης 2006/133/ΕΚ της Επιτροπής (6). Βάσει αυτών, το επίπεδο επιλέξιμων δαπανών στην αίτηση σχετικά με μέτρα στην ηπειρωτική Πορτογαλία, με εξαίρεση την αρχικά μολυσμένη ζώνη του Setubal, θα πρέπει να μειωθεί όσον αφορά το κόστος υλοτόμησης κωνοφόρων δένδρων και, επομένως, επιλέξιμο θα πρέπει να θεωρηθεί μόνο το 25 % αυτής της κατηγορίας δαπανών. (31) Σύμφωνα με το άρθρο 3 παράγραφος 2 στοιχείο α) του κανονισμού (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (7), τα φυτοϋγειονομικά μέτρα χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων. Για τους σκοπούς του δημοσιονομικού ελέγχου των εν λόγω μέτρων θα πρέπει να εφαρμοστούν τα άρθρα 9, 36 και 37 του εν λόγω κανονισμού. (32) Σύμφωνα με το άρθρο 75 του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (8) και με το άρθρο 90 παράγραφος 1 του κανονισμού (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (9), πριν από την ανάληψη δαπάνης που βαρύνει τον ενωσιακό προϋπολογισμό εκδίδεται απόφαση χρηματοδότησης από το εξουσιοδοτημένο όργανο, στην οποία ορίζονται τα βασικά στοιχεία της δράσης που συνεπάγεται την εν λόγω δαπάνη. (33) Η παρούσα απόφαση αποτελεί απόφαση χρηματοδότησης για τις δαπάνες που προβλέπονται στις αιτήσεις για συγχρηματοδότηση που υποβάλλουν τα κράτη μέλη. (34) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Με βάση τους φακέλους που υπέβαλαν τα κράτη μέλη και ανέλυσε η Επιτροπή, εγκρίνεται η χορήγηση ενωσιακής χρηματοδοτικής συνδρομής για το 2011 με σκοπό την κάλυψη των δαπανών που πραγματοποιήθηκαν από τη Γερμανία, την Ισπανία, την Ιταλία, την Κύπρο, τη Μάλτα, τις Κάτω Χώρες και την Πορτογαλία, σχετικά με αναγκαία μέτρα που καθορίζονται στο άρθρο 23 παράγραφος 2 στοιχεία α), β) και γ) της οδηγίας 2000/29/ΕΚ και ελήφθησαν για την καταπολέμηση των οργανισμών που καλύπτονται από τα προγράμματα εκρίζωσης που παρατίθενται στο παράρτημα. Άρθρο 2 Το συνολικό ποσό της ενωσιακής χρηματοδοτικής συνδρομής που αναφέρεται στο άρθρο 1 ανέρχεται σε 15 006 869,89 ευρώ. Τα ανώτατα ποσά της χρηματοδοτικής συνδρομής της Ένωσης για κάθε ένα από τα προγράμματα αναφέρονται στο παράρτημα. Άρθρο 3 Η χρηματοδοτική συνδρομή της Ένωσης, που καθορίζεται στο παράρτημα, καταβάλλεται εφόσον πληρούνται οι ακόλουθες προϋποθέσεις: α) έχουν υποβληθεί από το οικείο κράτος μέλος αποδεικτικά στοιχεία για τα ληφθέντα μέτρα, σύμφωνα με τις διατάξεις του κανονισμού (ΕΚ) αριθ. 1040/2002· β) έχει υποβληθεί από το οικείο κράτος μέλος στην Επιτροπή αίτηση για την καταβολή της χρηματοδοτικής συνδρομής, σύμφωνα με το άρθρο 5 του κανονισμού (ΕΚ) αριθ. 1040/2002. Η καταβολή της χρηματοδοτικής συνδρομής γίνεται με την επιφύλαξη των εξακριβώσεων της Επιτροπής, σύμφωνα με το άρθρο 23 παράγραφος 8 δεύτερο εδάφιο, το άρθρο 23 παράγραφος 10 και το άρθρο 24 της οδηγίας 2000/29/ΕΚ. Άρθρο 4 Η παρούσα απόφαση απευθύνεται στην Ομοσπονδιακή Δημοκρατία της Γερμανίας, στο Βασίλειο της Ισπανίας, στην Ιταλική Δημοκρατία, στην Κυπριακή Δημοκρατία, στη Δημοκρατία της Μάλτας, στο Βασίλειο των Κάτω Χωρών και στην Πορτογαλική Δημοκρατία. Βρυξέλλες, 19 Δεκεμβρίου 2011.

Προστασία του περιβάλλοντος

Περιβαλλοντική πολιτική


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1335/2011 ΤΗΣ ΕΠΙΤΡΟΠΉΣ της 19ης Δεκεμβρίου 2011 σχετικά με τον καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1, Εκτιμώντας τα ακόλουθα: Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει στις 20 Δεκεμβρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Δεκεμβρίου 2011.

Εμπορικές πράξεις

Εμπορική νομοθεσία

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 19ης Δεκεμβρίου 2011 σχετικά με την πρόταση της Επιτροπής για κανονισμό του Συμβουλίου για την αναπροσαρμογή, από 1ης Ιουλίου 2011, των αποδοχών και των συντάξεων των υπαλλήλων και του λοιπού προσωπικού της Ευρωπαϊκής Ένωσης, καθώς και των διορθωτικών συντελεστών που εφαρμόζονται στις εν λόγω αποδοχές και συντάξεις (2011/866/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό υπηρεσιακής κατάστασης των υπαλλήλων της Ευρωπαϊκής Ένωσης και το καθεστώς που εφαρμόζεται στο λοιπό προσωπικό της Ένωσης, όπως θεσπίσθηκαν με τον κανονισμό (ΕΟΚ, Ευρατόμ, ΕΚΑΧ) αριθ. 259/68 και ιδίως το άρθρο 65 και τα παραρτήματα VII, XI και XIII του εν λόγω κανονισμού υπηρεσιακής κατάστασης, καθώς και το άρθρο 20 του καθεστώτος που εφαρμόζεται επί του λοιπού προσωπικού, Έχοντας υπόψη την πρόταση της Επιτροπής για κανονισμό του Συμβουλίου για την αναπροσαρμογή, από 1ης Ιουλίου 2011, των αποδοχών και των συντάξεων των υπαλλήλων και του λοιπού προσωπικού της Ευρωπαϊκής Ένωσης, καθώς και των διορθωτικών συντελεστών που εφαρμόζονται στις εν λόγω αποδοχές και συντάξεις, Εκτιμώντας τα ακόλουθα: (1) Το Συμβούλιο, με δεδομένη την αιφνίδια και σοβαρή επιδείνωση της οικονομικής και κοινωνικής κατάστασης στην Ευρωπαϊκή Ένωση, ζήτησε στις 17 Δεκεμβρίου 2010 από την Επιτροπή να εφαρμόσει το άρθρο 10 του παραρτήματος XI του κανονισμού υπηρεσιακής κατάστασης υποβάλλοντας ενδεδειγμένη πρόταση για την ετήσια προσαρμογή για το 2011. Η Επιτροπή, στις 13 Ιουλίου 2011, υπέβαλε στο Συμβούλιο την έκθεση σχετικά με τη ρήτρα εξαίρεσης (άρθρο 10 του παραρτήματος ΧΙ του κανονισμού υπηρεσιακής κατάστασης) - («η έκθεση») για την περίοδο από την 1η Ιουλίου 2010 έως τα μέσα Μαΐου 2011. Στην έκθεσή της, η Επιτροπή κατέληγε στο συμπέρασμα ότι δεν συντρέχουν οι όροι για την εφαρμογή της ρήτρας εξαίρεσης. (2) Το Συμβούλιο δεν συμμερίζεται τα συμπεράσματα της Επιτροπής τα οποία, κατά την άποψή του, δεν αντικατοπτρίζουν την οικονομική και την κοινωνική κατάσταση στην ΕΕ. (3) Ως εκ τούτου, και λαμβάνοντας υπόψη τη χρηματοπιστωτική και την οικονομική κρίση που υφίσταται σήμερα η ΕΕ η οποία οδηγεί πολλά κράτη μέλη σε σοβαρές δημοσιονομικές προσαρμογές, το Συμβούλιο επανέλαβε στις 4 Νοεμβρίου 2011 το αίτημά του προς την Επιτροπή να εφαρμόσει το άρθρο 10 του παραρτήματος ΧΙ του κανονισμού υπηρεσιακής κατάστασης βάσει των δεδομένων που αντανακλούν την οικονομική και κοινωνική κατάσταση το φθινόπωρο του 2011 και να υποβάλει ενδεδειγμένη πρόταση αναπροσαρμογής των αποδοχών εγκαίρως ώστε να μπορέσουν το Ευρωπαϊκό Κοινοβούλιο και το Συμβούλιο να την εξετάσουν και να την εγκρίνουν πριν από το τέλος του 2011. (4) Η Επιτροπή υπέβαλε στο Συμβούλιο στις 25 Νοεμβρίου 2011 συμπληρωματικά στοιχεία στην έκθεση της Επιτροπής για τη ρήτρα εξαίρεσης της 13ης Ιουλίου 2011 («τα συμπληρωματικά στοιχεία»). Το συμπέρασμα της Επιτροπής παραμένει ότι δεν πληρούνται ο προϋποθέσεις για να τεθεί σε εφαρμογή η ρήτρα εξαίρεσης. (5) Πρακτικώς, η πρόταση της Επιτροπής για κανονισμό του Συμβουλίου για την αναπροσαρμογή, από 1ης Ιουλίου 2011, των αποδοχών και των συντάξεων των υπαλλήλων και του λοιπού προσωπικού της Ευρωπαϊκής Ένωσης, καθώς και των διορθωτικών συντελεστών που εφαρμόζονται στις εν λόγω αποδοχές και συντάξεις, ακολουθεί τη μέθοδο που προβλέπεται στο παράρτημα ΧΙ του κανονισμού υπηρεσιακής κατάστασης. Το ποσοστό ετήσιας προσαρμογής για το 2011 που πρότεινε η Επιτροπή ανέρχεται σε 1,7 %. (6) Το Συμβούλιο εκτιμά ότι κανένα από τα έγγραφα που υπέβαλε η Επιτροπή -η «έκθεση» και τα «συμπληρωματικά στοιχεία»- δεν παρέχουν ακριβή και ολοκληρωμένη εικόνα της οικονομικής και κοινωνικής κατάστασης που επικρατεί στην Ευρωπαϊκή Ένωση. (7) Επιπλέον, κατά την άποψη του Συμβουλίου, η Επιτροπή διέπραξε λάθος καλύπτοντας στην ανάλυσή της μια πολύ περιορισμένη χρονική περίοδο. Αυτό το λάθος εμπόδισε την Επιτροπή να προβεί σε ορθή αξιολόγηση της κατάστασης και στρέβλωσε τα συμπεράσματα αμφότερων των εγγράφων, ότι δηλαδή δεν υφίσταται σοβαρή και αιφνίδια επιδείνωση της οικονομικής και κοινωνικής κατάστασης στην ΕΕ. (8) Το Συμβούλιο δεν συμμερίζεται αυτά τα συμπεράσματα. Το Συμβούλιο είναι πεπεισμένο ότι η χρηματοπιστωτική και η οικονομική κρίση που υφίσταται σήμερα η ΕΕ η οποία οδηγεί τα περισσότερα κράτη μέλη σε σοβαρές δημοσιονομικές προσαρμογές, μεταξύ άλλων στους μισθούς των εθνικών δημοσίων υπαλλήλων σε πολλά κράτη μέλη, συνιστά σοβαρή και αιφνίδια επιδείνωση της οικονομικής και κοινωνικής κατάστασης στην ΕΕ. (9) Επί πλέον, κατά τη γνώμη του Συμβουλίου, μια σοβαρή και αιφνίδια επιδείνωση της οικονομικής και κοινωνικής κατάστασης δεν μπορεί να αντικατοπτριστεί με αρκούντως ταχείς ρυθμούς στις αποδοχές των υπαλλήλων με την εφαρμογή της «μεθόδου». (10) Από οικονομική άποψη, οι προβλέψεις μεγέθυνσης στην ΕΕ μειώθηκαν σημαντικά για το 2012, από + 1,9 % σε + 0,6 %. Η τριμηνιαία μεγέθυνση στην ΕΕ μειώθηκε από + 0,7 % το πρώτο τρίμηνο του 2011, σε + 0,2 % το δεύτερο και το τρίτο τρίμηνο του 2011. Για το δε τέταρτο τρίμηνο του 2011 και το πρώτο του 2012, δεν προβλέπεται αύξηση του ΑΕγχΠ. (11) Κατά την αξιολόγηση της τρέχουσας οικονομικής και κοινωνικής κατάστασης θα έπρεπε να είχε δοθεί μεγαλύτερη έμφαση στην κατάσταση των χρηματαγορών και ειδικότερα στις στρεβλώσεις στην παροχή πιστώσεων και στη μείωση των τιμών των περιουσιακών στοιχείων, που αποτελούν καθοριστικούς παράγοντες για την οικονομική ανάπτυξη. (12) Από κοινωνική άποψη, η δημιουργία θέσεων απασχόλησης δεν υπήρξε επαρκής ώστε να οδηγήσει σε μείωση του ποσοστού ανεργίας. Το ποσοστό ανεργίας στην ΕΕ για το 2010 και το 2011 κυμάνθηκε και έφτασε το 9,8 % τον Οκτώβριο του 2011 και αναμένεται να μείνει σταθερά υψηλό. (13) Με βάση τα παραπάνω, το Συμβούλιο εκτιμά ότι η θέση της Επιτροπής όσον αφορά την ύπαρξη σοβαρής και αιφνίδιας επιδείνωσης της οικονομικής και κοινωνικής κατάστασης και την άρνησή της να υποβάλει πρόταση βάσει του άρθρου 10 του παραρτήματος XI του κανονισμού υπηρεσιακής κατάστασης, βασίζεται σε προφανώς ανεπαρκή και λανθασμένη αιτιολόγηση. (14) Δεδομένου ότι το Δικαστήριο στην υπόθεση C-40/10 έκρινε ότι, για την περίοδο εφαρμογής του παραρτήματος ΧΙ του κανονισμού υπηρεσιακής κατάστασης, η διαδικασία που προβλέπεται στο άρθρο 10 του εν λόγω παραρτήματος αποτελεί το μόνο μέσο βάσει του οποίου μια οικονομική κρίση μπορεί να ληφθεί υπόψη στην προσαρμογή των αποδοχών, το Συμβούλιο εξαρτάται από πρόταση της Επιτροπής προκειμένου να εφαρμοσθεί αυτό το άρθρο σε περίοδο κρίσης. (15) Το Συμβούλιο είναι πεπεισμένο ότι, με βάση τη διατύπωση του άρθρου 10 του παραρτήματος ΧΙ του κανονισμού υπηρεσιακής κατάστασης και την καλή την πίστει συνεργασία μεταξύ των θεσμικών οργάνων που κατοχυρώνεται στο άρθρο 13 παράγραφος 2 της Συνθήκης για την Ευρωπαϊκή Ένωση, η Επιτροπή θα όφειλε να υποβάλει ενδεδειγμένη πρόταση στο Συμβούλιο. Η Επιτροπή, διά των συμπερασμάτων της και διά της μη υποβολής τέτοιας πρότασης, παραβιάζει, συνεπώς, αυτή την υποχρέωση. (16) Δεδομένου ότι το Συμβούλιο δύναται να ενεργήσει μόνο προτάσει της Επιτροπής, το γεγονός ότι η τελευταία δεν συνήγε τα σωστά συμπεράσματα από τα αποδεικτικά στοιχεία και δεν υπέβαλε πρόταση κατά το άρθρο 10 του παραρτήματος ΧΙ του κανονισμού υπηρεσιακής κατάστασης εμποδίζει το Συμβούλιο να αντιδράσει σωστά σε μια σοβαρή και αιφνίδια επιδείνωση της οικονομικής και κοινωνικής κατάστασης, εκδίδοντας μια πράξη κατά το άρθρο 10 του παραρτήματος ΧΙ του κανονισμού υπηρεσιακής κατάστασης, ΑΠΟΦΑΣΙΖΕΙ ΝΑ ΜΗΝ ΕΚΔΩΣΕΙ ΤΗΝ ΠΡΟΤΑΣΗ ΤΗΣ ΕΠΙΤΡΟΠΗΣ για κανονισμό του Συμβουλίου για την αναπροσαρμογή, από 1ης Ιουλίου 2011, των αποδοχών και των συντάξεων των υπαλλήλων και του λοιπού προσωπικού της Ένωσης, καθώς και των διορθωτικών συντελεστών που εφαρμόζονται στις εν λόγω αποδοχές και συντάξεις. Βρυξέλλες, 19 Δεκεμβρίου 2011.

Κοινωνική ασφάλιση

Κοινωνική προστασία

ΚΟΙΝΩΝΙΚΑ ΘΕΜΑΤΑ


ΑΠΌΦΑΣΗ αριθ. 896/2011/ΕΕ ΤΟΥ ΣΥΜΒΟΥΛΊΟΥ της 19ης Δεκεμβρίου 2011 για τροποποίηση της απόφασης 2007/659/ΕΚ όσον αφορά την περίοδο εφαρμογής και την ετήσια ποσόστωση με μειωμένο ειδικό φόρο κατανάλωσης ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 349, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη του Ευρωπαϊκού Κοινοβουλίου (1), Αποφασίζοντας σύμφωνα με ειδική νομοθετική διαδικασία, Εκτιμώντας τα ακόλουθα: (1) Η απόφαση 2007/659/ΕΚ του Συμβουλίου, της 9ης Οκτωβρίου 2007, με την οποία επιτρέπεται στη Γαλλία να εφαρμόσει μειωμένο ειδικό φόρο κατανάλωσης στο «παραδοσιακό» ρούμι που παράγεται στα υπερπόντια διαμερίσματά της (2), επιτρέπει στη Γαλλία να εφαρμόσει στο «παραδοσιακό» ρούμι που παράγεται στα υπερπόντια διαμερίσματα της Γαλλίας και πωλείται στη μητροπολιτική Γαλλία, μειωμένο ειδικό φόρο κατανάλωσης που μπορεί να είναι κατώτερος από τον ελάχιστο συντελεστή ειδικού φόρου κατανάλωσης στο οινόπνευμα που προβλέπεται από την οδηγία 92/84/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης για τα αλκοολούχα ποτά και την αλκοόλη (3), αλλά δεν μπορεί να είναι πάνω από 50 % κατώτερος από τον κανονικό εθνικό συντελεστή ειδικού φόρου κατανάλωσης για την αλκοόλη. Το «παραδοσιακό» ρούμι στο οποίο εφαρμόζεται μειωμένος ειδικός φόρος κατανάλωσης ορίζεται εφεξής στο παράρτημα II σημείο 1 στοιχείο στ) του κανονισμού (ΕΚ) αριθ. 110/2008, του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών (4). Ο μειωμένος συντελεστής ειδικού φόρου κατανάλωσης περιορίζεται σε ετήσια ποσόστωση 108 000 εκατόλιτρων καθαρής αλκοόλης. Η παρέκκλιση αυτή λήγει στις 31 Δεκεμβρίου 2012. (2) Για την προσαρμογή των όρων της απόφασης 2007/659/ΕΚ στο άρθρο 349 της Συνθήκης για τη λειτουργία της Ευρωπαϊκής Ένωσης και λαμβάνοντας υπόψη ότι το «παραδοσιακό» ρούμι παράγεται μόνο στη Γουαδελούπη, τη Γαλλική Γουιάνα, τη Μαρτινίκα και τη Ρεϋνιόν, θα πρέπει συνεπώς η παρούσα τροποποιητική απόφαση να αναφέρει αποκλειστικά τις εν λόγω τέσσερις εξόχως απόκεντρες περιοχές. (3) Οι γαλλικές αρχές υπέβαλαν στην Επιτροπή, στις 29 Ιουνίου 2010, την έκθεση που προβλέπεται στο άρθρο 4 της απόφασης 2007/659/ΕΚ. Η έκθεση αυτή περιέχει δύο αιτήσεις. Οι γαλλικές αρχές ζητούν, αφενός, να αυξηθεί η ετήσια ποσόστωση από 108 000 εκατόλιτρα σε 125 000 εκατόλιτρα καθαρής αλκοόλης ώστε να προσαρμοσθεί η ποσόστωση, με γνώμονα τις εξελίξεις της αγοράς της Ένωσης για το ρούμι. Αφετέρου, ζητούν να παραταθεί κατά ένα έτος, ήτοι έως τις 31 Δεκεμβρίου 2013, η περίοδος εφαρμογής της απόφασης 2007/659/ΕΚ ώστε να συμπέσει με την περίοδο εφαρμογής της απόφασης της Επιτροπής που εξεδόθη στις 27 Ιουνίου 2007 για τις κρατικές ενισχύσεις (5) και η οποία αφορά το ίδιο θέμα (εφεξής: «απόφαση περί κρατικών ενισχύσεων»). (4) Από τις πληροφορίες που διαβίβασαν οι γαλλικές αρχές προκύπτει ότι οι ποσότητες «παραδοσιακού» ρουμιού που τέθηκαν στην αγορά με μειωμένο ειδικό φόρο κατανάλωσης αυξήθηκαν, μετά την έκδοση της απόφασης 2007/659/ΕΚ, από 96 100 εκατόλιτρα καθαρής αλκοόλης το 2007 σε 105 700 εκατόλιτρα καθαρής αλκοόλης το 2010, ήτοι ετήσια αύξηση 3,2 %. Εφόσον η τάση αυτή συνεχιστεί, οι ποσότητες «παραδοσιακού» ρουμιού που διατίθενται στην αγορά θα πρέπει να ανέλθουν περίπου σε 109 100 εκατόλιτρα καθαρής αλκοόλης το 2011, σε 112 600 εκατόλιτρα καθαρής αλκοόλης το 2012 και σε 116 200 εκατόλιτρα καθαρής αλκοόλης το 2013, υπερβαίνοντας την ποσόστωση των 108 000 εκατόλιτρων καθαρής αλκοόλης που προβλέπεται από την απόφαση 2007/659/ΕΚ. (5) Η αιτιολογική σκέψη 9 της απόφασης 2007/659/ΕΚ τονίζει ότι, εφόσον η ανταγωνιστικότητα του «παραδοσιακού» ρουμιού των ΥΠΔ χρειάζεται να υποστηριχτεί στην αγορά της μητροπολιτικής Γαλλίας προκειμένου να διασφαλισθεί η δραστηριότητα του τομέα του ρουμιού από ζαχαροκάλαμο, θα πρέπει να αναθεωρηθούν οι ποσότητες παραδοσιακού ρουμιού από τα ΥΠΔ οι οποίες μπορούν να τύχουν μειωμένου ειδικού φόρου κατανάλωσης κατά τη διάθεσή τους για κατανάλωση στη συγκεκριμένη αγορά. Ως εκ τούτου, η ποσόστωση των 108 000 εκατόλιτρων ετησίως που προβλέπεται στην απόφαση 2007/659/ΕΚ είναι σκόπιμο να αυξηθεί σε 120 000 εκατόλιτρα, περιλαμβανομένης της ποσόστωσης για το 2011, προκειμένου να εξασφαλισθεί συνέχεια, λαμβάνοντας υπόψη την προβλεπόμενη αύξηση για το έτος αυτό. Η εν λόγω αύξηση θα καλύπτει την ετήσια αύξηση 4,3 %, ήτοι λίγο περισσότερο από την αύξηση 3,2 % που διαπιστώθηκε την περίοδο 2007-2010. (6) Είναι επίσης απαραίτητο να παραταθεί η περίοδος εφαρμογής της απόφασης 2007/659/ΕΚ κατά ένα έτος, ώστε να συμπέσει η λήξη ισχύος της με τη λήξη ισχύος της περιόδου εφαρμογής της απόφασης περί κρατικών ενισχύσεων. (7) Η απόφαση 2007/659/ΕΚ θα πρέπει να τροποποιηθεί ανάλογα, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2007/659/ΕΚ τροποποιείται ως εξής: 1) Ο τίτλος αντικαθίσταται από τον ακόλουθο τίτλο: 2) Το άρθρο 1 αντικαθίσταται από το ακόλουθο κείμενο: «Άρθρο 1 Κατά παρέκκλιση από το άρθρο 110 της Συνθήκης για τη λειτουργία της Ευρωπαϊκής Ένωσης, επιτρέπεται στη Γαλλία να παρατείνει την εφαρμογή στο μητροπολιτικό έδαφός της, για το «παραδοσιακό» ρούμι που παράγεται στη Γουαδελούπη, τη Γαλλική Γουιάνα, τη Μαρτινίκα ή τη Ρεϋνιόν, συντελεστή ειδικού φόρου κατανάλωσης χαμηλότερου από τον πλήρη συντελεστή για την αλκοόλη που καθορίζεται στο άρθρο 3 της οδηγίας 92/84/ΕΟΚ.». 3) Το άρθρο 2 αντικαθίσταται από το ακόλουθο κείμενο: «Άρθρο 2 Η παρέκκλιση που αναφέρεται στο άρθρο 1 περιορίζεται στο ρούμι όπως αυτό ορίζεται στο παράρτημα II σημείο 1 στοιχείο στ) του κανονισμού (ΕΚ) αριθ. 110/2008, του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών (6), το οποίο παράγεται στη Γουαδελούπη, τη Γαλλική Γουιάνα, τη Μαρτινίκα ή τη Ρεϋνιόν από ζαχαροκάλαμο που έχει συλλεγεί στον τόπο παραγωγής, με περιεκτικότητα σε πτητικές ουσίες εκτός αιθυλικής και μεθυλικής αλκοόλης ανώτερη ή ίση με 225 γραμμάρια ανά εκατόλιτρο καθαρής αλκοόλης και κτηθέντα αλκοολικό τίτλο ίσο ή μεγαλύτερο από 40 % vol. 4) Στο άρθρο 3, η παράγραφος 1 αντικαθίσταται από το ακόλουθο κείμενο: «1. Ο μειωμένος συντελεστής ειδικού φόρου κατανάλωσης που εφαρμόζεται στο προϊόν που αναφέρεται στο άρθρο 2 περιορίζεται σε ετήσια ποσόστωση 108 000 εκατόλιτρων καθαρής αλκοόλης για την περίοδο έως τις 31 Δεκεμβρίου 2010. Για την περίοδο μεταξύ της 1ης Ιανουαρίου 2011 και της 31ης Δεκεμβρίου 2013, περιορίζεται σε ετήσια ποσόστωση 120 000 εκατόλιτρων καθαρής αλκοόλης.». 5) Στο άρθρο 5, η ημερομηνία «31 Δεκεμβρίου 2012» αντικαθίσταται από την ημερομηνία «31 Δεκεμβρίου 2013». Άρθρο 2 Η παρούσα απόφαση αρχίζει να ισχύει την ημέρα της έκδοσής της. Άρθρο 3 Η παρούσα απόφαση απευθύνεται στη Γαλλική Δημοκρατία. Βρυξέλλες, 19 Δεκεμβρίου 2011.

Φόροι καταναλώσεως

Έμμεση φορολογία


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 19ης Δεκεμβρίου 2011 για την έγκριση ορισμένων τροποποιημένων προγραμμάτων εκρίζωσης και επιτήρησης των νοσημάτων των ζώων και των ζωοανθρωπονόσων για το 2011 και για την τροποποίηση της απόφασης 2010/712/ΕΕ όσον αφορά τη χρηματοδοτική συνδρομή της Ένωσης για προγράμματα που εγκρίθηκαν με την εν λόγω απόφαση [κοινοποιηθείσα υπό τον αριθμό Ε(2011) 9478] (2011/862/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 27 παράγραφοι 5 και 6 και το άρθρο 28 παράγραφος 2, Εκτιμώντας τα ακόλουθα: (1) Η απόφαση 2009/470/ΕΚ ορίζει τις διαδικασίες που διέπουν τη χρηματοδοτική συνδρομή της Ένωσης στα προγράμματα εκρίζωσης, ελέγχου και επιτήρησης των νοσημάτων των ζώων και των ζωοανθρωπονόσων. (2) Η απόφαση 2008/341/ΕΚ της Επιτροπής, της 25ης Απριλίου 2008, σχετικά με τον καθορισμό κοινοτικών κριτηρίων για τα εθνικά προγράμματα εκρίζωσης, ελέγχου και επιτήρησης ορισμένων ζωικών ασθενειών και ζωονόσων (2) προβλέπει ότι τα προγράμματα που υποβάλλουν τα κράτη μέλη στην Επιτροπή για την εκρίζωση, τον έλεγχο και την επιτήρηση νοσημάτων των ζώων και ζωοανθρωπονόσων που απαριθμούνται στο παράρτημα της εν λόγω απόφασης πρέπει, προκειμένου να εγκριθούν βάσει του χρηματοδοτικού μέσου που προβλέπεται στο άρθρο 27 παράγραφος 1 της απόφασης 2009/470/ΕΚ, να πληρούν, τουλάχιστον, τα κριτήρια που θεσπίζονται στο παράρτημα της απόφασης 2008/341/ΕΚ. (3) Η απόφαση 2010/712/ΕΕ της Επιτροπής, της 23ης Νοεμβρίου 2010, για την έγκριση των ετήσιων και των πολυετών προγραμμάτων για την εκρίζωση, τον έλεγχο και την επιτήρηση ορισμένων νοσημάτων των ζώων και ζωοανθρωπονόσων, τα οποία υπέβαλαν τα κράτη μέλη για το 2011 και τα επόμενα έτη (3), καθώς και της χρηματοδοτικής συνδρομής της Ένωσης στα προγράμματα αυτά, εγκρίνει ορισμένα εθνικά προγράμματα και καθορίζει το ποσοστό και το μέγιστο ποσό της χρηματοδοτικής συνδρομής της Ένωσης για κάθε πρόγραμμα που υποβάλλεται από τα κράτη μέλη. (4) Η Επιτροπή εξέτασε τις εκθέσεις που υποβλήθηκαν από τα κράτη μέλη σχετικά με τις δαπάνες για τα εν λόγω προγράμματα. Από τα αποτελέσματα αυτής της εξέτασης προκύπτει ότι ορισμένα κράτη μέλη δεν θα χρησιμοποιήσουν το σύνολο της χρηματοδοτικής συνδρομής που τους διατέθηκε για το 2011, ενώ οι δαπάνες άλλων κρατών μελών θα υπερβαίνουν το διατεθέν ποσό. (5) Ορισμένα κράτη μέλη ενημέρωσαν την Επιτροπή ότι, στο πλαίσιο της τρέχουσας χρηματοδοτικής κατάστασης, απαιτείται πρόσθετη υποστήριξη για την αποζημίωση ιδιοκτητών ζώων που θανατώθηκαν και για άλλα μέτρα που χρηματοδοτούνται σε επίπεδο 50 %, ώστε να διασφαλιστεί η συνέχιση των κτηνιατρικών προγραμμάτων με τη συγχρηματοδότηση της ΕΕ προκειμένου να διατηρηθεί η θετική τάση σε ό,τι αφορά τις διάφορες ασθένειες. (6) Η Επιτροπή εξέτασε τα αιτήματα για αυξημένο επίπεδο χρηματοδότησης λαμβάνοντας υπόψη την κατάσταση του κτηνιατρικού τομέα και τη διαθεσιμότητα πόρων από το τρέχον οικονομικό έτος και έκρινε σκόπιμο τα επιλέξιμα μέτρα που χρηματοδοτούνται σε επίπεδο 50 % να λάβουν ενισχυμένη υποστήριξη με τροποποίηση του επιπέδου χρηματοδότησης σε 60 %. (7) Η χρηματοδοτική συνδρομή της Ένωσης σε ορισμένα εθνικά προγράμματα πρέπει, συνεπώς, να αναπροσαρμοστεί. Είναι σκόπιμο να γίνει ανακατανομή των πόρων από τα εθνικά προγράμματα που δεν θα χρησιμοποιήσουν το σύνολο της συνδρομής που τους διατέθηκε προς εκείνα τα οποία θα την υπερβούν. Η ανακατανομή πρέπει να βασίζεται στις πιο πρόσφατες πληροφορίες σχετικά με τις δαπάνες που έχουν πραγματοποιήσει τα ενδιαφερόμενα κράτη μέλη. (8) Επιπλέον, η Πορτογαλία υπέβαλε τροποποιημένο πρόγραμμα για την εκρίζωση της βρουκέλλωσης των βοοειδών, η Λετονία υπέβαλε τροποποιημένο πρόγραμμα για τον έλεγχο της σαλμονέλωσης, η Ρουμανία και η Σλοβακία υπέβαλαν τροποποιημένα προγράμματα για τον έλεγχο και την επιτήρηση της κλασικής πανώλης των χοίρων, η Δανία υπέβαλε τροποποιημένο πρόγραμμα έρευνας για τη γρίπη των πτηνών σε πουλερικά και άγρια πτηνά, το Βέλγιο, η Τσεχική Δημοκρατία, η Δανία, η Γερμανία, η Εσθονία, η Ιρλανδία, η Ισπανία, η Γαλλία, η Ιταλία, η Κύπρος, η Λετονία, το Λουξεμβούργο, η Ουγγαρία, οι Κάτω Χώρες, η Αυστρία, η Πολωνία, η Πορτογαλία, η Σλοβενία, η Σλοβακία, η Φινλανδία, η Σουηδία και των Ηνωμένο Βασίλειο υπέβαλαν τροποποιημένα προγράμματα για τις μεταδοτικές σπογγώδεις εγκεφαλοπάθειες (ΜΣΕ), τη σπογγώδη εγκεφαλοπάθεια των βοοειδών (ΣΕΒ) και την τρομώδη νόσο των προβάτων, ενώ η Ρουμανία, η Σλοβενία και η Φινλανδία υπέβαλαν τροποποιημένα προγράμματα για την εκρίζωση της λύσσας. (9) Η Επιτροπή εξέτασε τα εν λόγω τροποποιημένα προγράμματα τόσο από κτηνιατρική όσο και από οικονομική άποψη. Διαπιστώθηκε ότι τα προγράμματα αυτά είναι σύμφωνα με τη σχετική κτηνιατρική νομοθεσία της Ένωσης και ιδίως με τα κριτήρια που θεσπίζονται στο παράρτημα της απόφασης 2008/341/ΕΚ. Τα τροποποιημένα προγράμματα πρέπει, επομένως, να εγκριθούν. (10) Συνεπώς, η απόφαση 2010/712/ΕΕ πρέπει να τροποποιηθεί αναλόγως. (11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Έγκριση του τροποποιημένου προγράμματος για την εκρίζωση της βρουκέλλωσης των βοοειδών που υπέβαλε η Πορτογαλία Το τροποποιημένο πρόγραμμα για τη βρουκέλλωση των βοοειδών, που υπέβαλε η Πορτογαλία στις 12 Απριλίου 2011, εγκρίνεται για την περίοδο από την 1η Ιανουαρίου 2011 έως τις 31 Δεκεμβρίου 2011. Άρθρο 2 Έγκριση των τροποποιημένων προγραμμάτων για τη σαλμονέλωση (ζωονοσογόνος σαλμονέλα) σε σμήνη αναπαραγωγής, ωοπαραγωγής και κρεατοπαραγωγής του είδους Gallus gallus και σε σμήνη ινδορνίθων (Meleagris gallopavo) που υπέβαλε το Βέλγιο και η Λετονία Τα ακόλουθα τροποποιημένα προγράμματα για τον έλεγχο ορισμένων μορφών ζωονοσογόνου σαλμονέλας σε σμήνη αναπαραγωγής, ωοπαραγωγής και κρεατοπαραγωγής του είδους Gallus gallus και σε σμήνη ινδορνίθων (Meleagris gallopavo), εγκρίνονται για την περίοδο από την 1η Ιανουαρίου έως τις 31 Δεκεμβρίου 2011: α) το πρόγραμμα που υποβλήθηκε από το Βέλγιο στις 26 Ιουλίου 2011, β) το πρόγραμμα που υποβλήθηκε από τη Λετονία στις 8 Μαρτίου 2011. Άρθρο 3 Έγκριση του τροποποιημένου προγράμματος για τα προγράμματα κλασικής πανώλης των χοίρων που υπέβαλαν η Ρουμανία και η Σλοβακία Εγκρίνονται τα ακόλουθα τροποποιημένα προγράμματα για τον έλεγχο και την επιτήρηση της κλασικής πανώλης των χοίρων για την περίοδο από την 1η Ιανουαρίου 2011 έως τις 31 Δεκεμβρίου 2011: α) το πρόγραμμα που υπέβαλε η Ρουμανία στις 7 Οκτωβρίου 2011, β) το πρόγραμμα που υπέβαλε η Σλοβακία στις 21 Νοεμβρίου 2011. Άρθρο 4 Έγκριση του τροποποιημένου προγράμματος έρευνας για τη γρίπη των πτηνών σε πουλερικά και άγρια πτηνά που υπέβαλε η Δανία Το τροποποιημένο πρόγραμμα έρευνας για τη γρίπη των πτηνών σε πουλερικά και άγρια πτηνά που υπέβαλε η Δανία στις 4 Μαρτίου 2011 εγκρίνεται για την περίοδο από την 1η Ιανουαρίου 2011 έως τις 31 Δεκεμβρίου 2011. Άρθρο 5 Έγκριση των τροποποιημένων προγραμμάτων για τις μεταδοτικές σπογγώδεις εγκεφαλοπάθειες (ΜΣΕ), τη σπογγώδη εγκεφαλοπάθεια των βοοειδών (ΣΕΒ) και της τρομώδους νόσου των προβάτων που υπέβαλαν ορισμένα κράτη μέλη Εγκρίνονται τα ακόλουθα τροποποιημένα προγράμματα για την επιτήρηση των μεταδοτικών σπογγωδών εγκεφαλοπαθειών (ΜΣΕ) και την εκρίζωση της σπογγώδους εγκεφαλοπάθειας των βοοειδών (ΣΕΒ) και της τρομώδους νόσου των προβάτων για την περίοδο από την 1η Ιανουαρίου 2011 έως τις 31 Δεκεμβρίου 2011: α) το πρόγραμμα που υπέβαλε το Βέλγιο στις 15 Ιουνίου 2011, β) το πρόγραμμα που υπέβαλε η Τσεχική Δημοκρατία στις 17 Ιουνίου 2011, γ) το πρόγραμμα που υπέβαλε η Δανία στις 8 Ιουνίου 2011, δ) το πρόγραμμα που υπέβαλε η Γερμανία στις 14 Ιουνίου 2011, ε) το πρόγραμμα που υπέβαλε η Εσθονία στις 27 Ιουνίου 2011, στ) το πρόγραμμα που υπέβαλε η Ιρλανδία στις 29 Ιουνίου 2011, ζ) το πρόγραμμα που υπέβαλε η Ισπανία την 1η Ιουλίου 2011, η) το πρόγραμμα που υπέβαλε η Γαλλία στις 13 Ιουλίου 2011, θ) το πρόγραμμα που υπέβαλε η Ιταλία στις 22 Ιουνίου 2011, ι) το πρόγραμμα που υπέβαλε η Κύπρος στις 30 Ιουνίου 2011, ια) το πρόγραμμα που υπέβαλε η Λετονία στις 28 Ιουνίου 2011, ιβ) το πρόγραμμα που υπέβαλε το Λουξεμβούργο στις 24 Ιουνίου 2011, ιγ) το πρόγραμμα που υπέβαλε η Ουγγαρία στις 29 Ιουνίου 2011, ιδ) το πρόγραμμα που υπέβαλαν οι Κάτω Χώρες στις 30 Ιουνίου 2011, ιε) το πρόγραμμα που υπέβαλε η Αυστρία στις 29 Ιουνίου 2011, ιστ) το πρόγραμμα που υπέβαλε η Πολωνία στις 28 Ιουνίου 2011, ιζ) το πρόγραμμα που υπέβαλε η Πορτογαλία στις 29 Ιουνίου 2011, ιη) το πρόγραμμα που υπέβαλε η Σλοβενία στις 8 Ιουνίου 2011, ιθ) το πρόγραμμα που υπέβαλε η Σλοβακία στις 30 Ιουνίου 2011, κ) το πρόγραμμα που υπέβαλε η Φινλανδία στις 22 Ιουνίου 2011, κα) το πρόγραμμα που υπέβαλε η Σουηδία στις 20 Ιουνίου 2011, κβ) το πρόγραμμα που υπέβαλε το Ηνωμένο Βασίλειο στις 28 Ιουνίου 2011. Άρθρο 6 Έγκριση των τροποποιημένων προγραμμάτων για τη λύσσα που υπέβαλαν η Ρουμανία και η Φινλανδία Εγκρίνονται τα ακόλουθα τροποποιημένα προγράμματα για τη λύσσα, για την περίοδο από την 1η Ιανουαρίου 2011 έως τις 31 Δεκεμβρίου 2011: α) το πρόγραμμα που υπέβαλε η Ρουμανία στις 23 Σεπτεμβρίου 2011, β) το πρόγραμμα που υπέβαλε η Φινλανδία στις 15 Σεπτεμβρίου 2011. Άρθρο 7 Έγκριση των τροποποιημένων πολυετών προγραμμάτων για τη λύσσα που υπέβαλε η Σλοβενία Το τροποποιημένο πολυετές πρόγραμμα για τη λύσσα, που υπέβαλε η Σλοβενία στις 16 Σεπτεμβρίου 2011, εγκρίνεται για την περίοδο από την 1η Ιανουαρίου 2011 έως τις 31 Δεκεμβρίου 2012. Άρθρο 8 Τροποποιήσεις της απόφασης 2010/712/ΕΕ Η απόφαση 2010/712/ΕΕ τροποποιείται ως εξής: 1) Το άρθρο 1 τροποποιείται ως εξής: α) στην παράγραφο 2 στοιχείο β), το ποσοστό «50 %» αντικαθίσταται από το ποσοστό «60 %»· β) στην παράγραφο 2, το στοιχείο γ) αντικαθίσταται από το ακόλουθο κείμενο: «γ) δεν υπερβαίνει τα ακόλουθα ποσά: i) 4 600 000 ευρώ για την Ισπανία, ii) 3 000 000 ευρώ για την Ιταλία, iii) 90 000 ευρώ για την Κύπρο, iv) 1 040 000 ευρώ για την Πορτογαλία, v) 1 350 000 ευρώ για το Ηνωμένο Βασίλειο.»· γ) στην παράγραφο 3, τα στοιχεία α) έως δ) αντικαθίστανται από το ακόλουθο κείμενο: «α) : για δοκιμή rose bengal : 0,24 ευρώ ανά δοκιμή, β) : για δοκιμή οροσυγκόλλησης : 0,24 ευρώ ανά δοκιμή, γ) : για δοκιμή σύνδεσης του συμπληρώματος : 0,48 ευρώ ανά δοκιμή, δ) : για δοκιμή ELISA : 1,2 ευρώ ανά δοκιμή.». 2) Το άρθρο 2 τροποποιείται ως εξής: α) στην παράγραφο 2 στοιχείο β), το ποσοστό «50 %» αντικαθίσταται από το ποσοστό «60 %»· β) στην παράγραφο 2, το στοιχείο γ) αντικαθίσταται από το ακόλουθο κείμενο: «γ) δεν υπερβαίνει τα ακόλουθα ποσά: i) 16 000 000 ευρώ για την Ιρλανδία, ii) 18 500 000 ευρώ για την Ισπανία, iii) 5 500 000 ευρώ για την Ιταλία, iv) 1 440 000 ευρώ για την Πορτογαλία, v) 26 500 000 ευρώ για το Ηνωμένο Βασίλειο.»· γ) στην παράγραφο 3, τα στοιχεία α) και β) αντικαθίστανται από το ακόλουθο κείμενο: «α) : για δοκιμή φυματινισμού : 2,4 ευρώ ανά δοκιμή, β) : για δοκιμή γ-ιντερφερόνης : 6 ευρώ ανά δοκιμή.». 3) Το άρθρο 3 τροποποιείται ως εξής: α) στην παράγραφο 2 στοιχείο β), το ποσοστό «50 %» αντικαθίσταται από το ποσοστό «60 %»· β) στην παράγραφο 2, το στοιχείο γ) αντικαθίσταται από το ακόλουθο κείμενο: «γ) δεν υπερβαίνει τα ακόλουθα ποσά: i) 160 000 ευρώ για την Ελλάδα, ii) 9 200 000 ευρώ για την Ισπανία, iii) 4 200 000 ευρώ για την Ιταλία, iv) 85 000 ευρώ για την Κύπρο, v) 2 260 000 ευρώ για την Πορτογαλία.»· γ) στην παράγραφο 3, τα στοιχεία α) και β) αντικαθίστανται από το ακόλουθο κείμενο: «α) : για δοκιμή rose bengal : 0,24 ευρώ ανά δοκιμή, β) : για δοκιμή σύνδεσης του συμπληρώματος : 0,48 ευρώ ανά δοκιμή.». 4) Το άρθρο 4 τροποποιείται ως εξής: α) στην παράγραφο 2 στοιχείο β), το ποσοστό «50 %» αντικαθίσταται από το ποσοστό «60 %»· β) στην παράγραφο 2, το στοιχείο γ) αντικαθίσταται από το ακόλουθο κείμενο: «γ) δεν υπερβαίνει τα ακόλουθα ποσά: i) 420 000 ευρώ για το Βέλγιο, ii) 10 000 ευρώ για τη Βουλγαρία, iii) 1 700 000 ευρώ για την Τσεχική Δημοκρατία, iv) 0 ευρώ για τη Δανία, v) 400 000 ευρώ για τη Γερμανία, vi) 10 000 ευρώ για την Εσθονία, vii) 10 000 ευρώ για την Ιρλανδία, viii) 100 000 ευρώ για την Ελλάδα, ix) 5 200 000 ευρώ για την Ισπανία, x) 3 000 000 ευρώ για τη Γαλλία, xi) 300 000 ευρώ για την Ιταλία, xii) 20 000 ευρώ για τη Λετονία, xiii) 5 000 ευρώ για τη Λιθουανία, xiv) 60 000 ευρώ για την Ουγγαρία, xv) 10 000 ευρώ για τη Μάλτα, xvi) 50 000 ευρώ για τις Κάτω Χώρες, xvii) 160 000 ευρώ για την Αυστρία, xviii) 50 000 ευρώ για την Πολωνία, xix) 1 650 000 ευρώ για την Πορτογαλία, xx) 100 000 ευρώ για τη Ρουμανία, xxi) 50 000 ευρώ για τη Σλοβενία, xxii) 60 000 ευρώ για τη Σλοβακία, xxiii) 20 000 ευρώ για τη Φινλανδία, xxiv) 20 000 ευρώ για τη Σουηδία.»· γ) στην παράγραφο 3, τα στοιχεία α) έως στ) αντικαθίστανται από το ακόλουθο κείμενο: «α) : για δοκιμή ELISA : 3 ευρώ ανά δοκιμή, β) : για δοκιμή PCR : 12 ευρώ ανά δοκιμή, γ) : για την αγορά μονοδύναμων εμβολίων : 0,36 ευρώ ανά δόση, δ) : για την αγορά διδύναμων εμβολίων : 0,54 ευρώ ανά δόση, ε) : για τον εμβολιασμό των βοοειδών : 1,80 ευρώ ανά εμβολιαζόμενο βοοειδές, ανεξάρτητα από τον αριθμό και το είδος των δόσεων που χρησιμοποιούνται, στ) : για τον εμβολιασμό των αιγοπροβάτων : 0,90 ευρώ ανά εμβολιαζόμενο αιγοπρόβατο, ανεξάρτητα από τον αριθμό και το είδος των δόσεων που χρησιμοποιούνται.». 5) Το άρθρο 5 τροποποιείται ως εξής: α) στην παράγραφο 2 στοιχείο β), το ποσοστό «50 %» αντικαθίσταται από το ποσοστό «60 %»· β) στην παράγραφο 2, το στοιχείο γ) αντικαθίσταται από το ακόλουθο κείμενο: «γ) δεν υπερβαίνει τα ακόλουθα ποσά: i) 1 200 000 ευρώ για το Βέλγιο, ii) 25 000 ευρώ για τη Βουλγαρία, iii) 2 100 000 ευρώ για την Τσεχική Δημοκρατία, iv) 340 000 ευρώ για τη Δανία, v) 1 000 000 ευρώ για τη Γερμανία, vi) 40 000 ευρώ για την Εσθονία, vii) 120 000 ευρώ για την Ιρλανδία, viii) 1 000 000 ευρώ για την Ελλάδα, ix) 1 300 000 ευρώ για την Ισπανία, x) 660 000 ευρώ για τη Γαλλία, xi) 1 700 000 ευρώ για την Ιταλία, xii) 150 000 ευρώ για την Κύπρο, xiii) 1 650 000 ευρώ για τη Λετονία, xiv) 20 000 ευρώ για το Λουξεμβούργο, xv) 2 400 000 ευρώ για την Ουγγαρία, xvi) 150 000 ευρώ για τη Μάλτα, xvii) 3 900 000 ευρώ για τις Κάτω Χώρες, xviii) 1 200 000 ευρώ για την Αυστρία, xix) 4 800 000 ευρώ για την Πολωνία, xx) 65 000 ευρώ για την Πορτογαλία, xxi) 500 000 ευρώ για τη Ρουμανία, xxii) 120 000 ευρώ για τη Σλοβενία, xxiii) 600 000 ευρώ για τη Σλοβακία, xxiv) 75 000 ευρώ για το Ηνωμένο Βασίλειο.»· γ) στην παράγραφο 3, τα στοιχεία α) έως ε) αντικαθίστανται από το ακόλουθο κείμενο: «α) : για τη βακτηριολογική δοκιμή (καλλιέργεια/απομόνωση) : 8,4 ευρώ ανά δοκιμή, β) : για την αγορά εμβολίων : 0,06 ευρώ ανά δόση, γ) : για τον προσδιορισμό του οροτύπου σχετικών απομονωθέντων στελεχών Salmonella spp. : 24 ευρώ ανά δοκιμή, δ) : για βακτηριολογική δοκιμή για να επαληθευτεί η αποτελεσματικότητα της απολύμανσης των θαλάμων πουλερικών μετά την εξολόθρευση του θετικού στη σαλμονέλα σμήνους : 6 ευρώ ανά δοκιμή, ε) : για τη δοκιμή ανίχνευσης αντιμικροβιακών ουσιών ή ανασταλτικών παραγόντων της ανάπτυξης των βακτηριδίων στους ιστούς των πτηνών από σμήνη που υποβλήθηκαν σε δοκιμή για σαλμονέλα : 6 ευρώ ανά δοκιμή». 6) Το άρθρο 6 τροποποιείται ως εξής: α) στην παράγραφο 2 στοιχείο β), το ποσοστό «50 %» αντικαθίσταται από το ποσοστό «60 %»· β) στην παράγραφο 2, το στοιχείο γ) αντικαθίσταται από το ακόλουθο κείμενο: «γ) δεν υπερβαίνει τα ακόλουθα ποσά: i) 120 000 ευρώ για τη Βουλγαρία, ii) 1 600 000 ευρώ για τη Γερμανία, iii) 240 000 ευρώ για τη Γαλλία, iv) 160 000 ευρώ για την Ιταλία, v) 700 000 ευρώ για την Ουγγαρία, vi) 700 000 ευρώ για τη Ρουμανία, vii) 30 000 ευρώ για τη Σλοβενία, viii) 300 000 ευρώ για τη Σλοβακία.»· γ) στην παράγραφο 3, το ποσό «2,5 ευρώ» αντικαθίσταται από το ποσό «3 ευρώ». 7) Το άρθρο 8 τροποποιείται ως εξής: α) στην παράγραφο 2 στοιχείο β), το ποσοστό «50 %» αντικαθίσταται από το ποσοστό «60 %»· β) στην παράγραφο 2, το στοιχείο γ) αντικαθίσταται από το ακόλουθο κείμενο: «γ) δεν υπερβαίνει τα ακόλουθα ποσά: i) 90 000 ευρώ για το Βέλγιο, ii) 25 000 ευρώ για τη Βουλγαρία, iii) 70 000 ευρώ για την Τσεχική Δημοκρατία, iv) 80 000 ευρώ για τη Δανία, v) 300 000 ευρώ για τη Γερμανία, vi) 10 000 ευρώ για την Εσθονία, vii) 75 000 ευρώ για την Ιρλανδία, viii) 50 000 ευρώ για την Ελλάδα, ix) 150 000 ευρώ για την Ισπανία, x) 150 000 ευρώ για τη Γαλλία, xi) 1 000 000 ευρώ για την Ιταλία, xii) 20 000 ευρώ για την Κύπρο, xiii) 45 000 ευρώ για τη Λετονία, xiv) 10 000 ευρώ για τη Λιθουανία, xv) 10 000 ευρώ για το Λουξεμβούργο, xvi) 360 000 ευρώ για την Ουγγαρία, xvii) 20 000 ευρώ για τη Μάλτα, xviii) 360 000 ευρώ για τις Κάτω Χώρες, xix) 60 000 ευρώ για την Αυστρία, xx) 100 000 ευρώ για την Πολωνία, xxi) 45 000 ευρώ για την Πορτογαλία, xxii) 180 000 ευρώ για τη Ρουμανία, xxiii) 50 000 ευρώ για τη Σλοβενία, xxiv) 15 000 ευρώ για τη Σλοβακία, xxv) 25 000 ευρώ για τη Φινλανδία, xxvi) 50 000 ευρώ για τη Σουηδία, xxvii) 160 000 ευρώ για το Ηνωμένο Βασίλειο.»· γ) στην παράγραφο 3, τα στοιχεία α) έως ε) αντικαθίστανται από το ακόλουθο κείμενο: «α) : δοκιμή ELISA : 2,4 ευρώ ανά δοκιμή, β) : δοκιμή ανοσοδιάχυσης σε γέλη άγαρ : 1,44 ευρώ ανά δοκιμή, γ) : δοκιμή HI για H5/H7 : 14,40 ευρώ ανά δοκιμή, δ) : δοκιμή απομόνωσης ιού : 48 ευρώ ανά δοκιμή, ε) : δοκιμή PCR : 24 ευρώ ανά δοκιμή.». 8) Το άρθρο 9 τροποποιείται ως εξής: α) στην παράγραφο 2 στοιχείο γ), το ποσοστό «50 %» αντικαθίσταται από το ποσοστό «60 %»· β) στην παράγραφο 2, το στοιχείο δ) αντικαθίσταται από το ακόλουθο κείμενο: «δ) δεν υπερβαίνει τα ακόλουθα ποσά: i) 1 900 000 ευρώ για το Βέλγιο, ii) 330 000 ευρώ για τη Βουλγαρία, iii) 1 030 000 ευρώ για την Τσεχική Δημοκρατία, iv) 1 370 000 ευρώ για τη Δανία, v) 7 750 000 ευρώ για τη Γερμανία, vi) 330 000 ευρώ για την Εσθονία, vii) 4 000 000 ευρώ για την Ιρλανδία, viii) 2 000 000 ευρώ για την Ελλάδα, ix) 6 650 000 ευρώ για την Ισπανία, x) 18 850 000 ευρώ για τη Γαλλία, xi) 6 000 000 ευρώ για την Ιταλία, xii) 1 700 000 ευρώ για την Κύπρο, xiii) 320 000 ευρώ για τη Λετονία, xiv) 720 000 ευρώ για τη Λιθουανία, xv) 125 000 ευρώ για το Λουξεμβούργο, xvi) 1 180 000 ευρώ για την Ουγγαρία, xvii) 25 000 ευρώ για τη Μάλτα, xviii) 3 530 000 ευρώ για τις Κάτω Χώρες, xix) 1 800 000 ευρώ για την Αυστρία, xx) 3 440 000 ευρώ για την Πολωνία, xxi) 1 800 000 ευρώ για την Πορτογαλία, xxii) 1 000 000 ευρώ για τη Ρουμανία, xxiii) 250 000 ευρώ για τη Σλοβενία, xxiv) 550 000 ευρώ για τη Σλοβακία, xxv) 580 000 ευρώ για τη Φινλανδία, xxvi) 850 000 ευρώ για τη Σουηδία, xxvii) 6 500 000 ευρώ για το Ηνωμένο Βασίλειο.»· γ) στην παράγραφο 3, στοιχείο δ), το ποσό «10 ευρώ» αντικαθίσταται από το ποσό «12 ευρώ». 9) Το άρθρο 10 παράγραφος 2 στοιχείο γ) τροποποιείται ως εξής: α) στο σημείο i), το ποσό «1 800 000 ευρώ» αντικαθίσταται από το ποσό «850 000 ευρώ»· β) στο σημείο ii) το ποσό «620 000 ευρώ» αντικαθίσταται από το ποσό «570 000 ευρώ»· γ) στο σημείο iv), το ποσό «7 110 000 ευρώ» αντικαθίσταται από το ποσό «8 110 000 ευρώ»· δ) στο σημείο v), το ποσό «5 000 000 ευρώ» αντικαθίσταται από το ποσό «2 100 000 ευρώ»· ε) στο σημείο vii), το ποσό «200 000 ευρώ» αντικαθίσταται από το ποσό «290 000 ευρώ». 10) Στο άρθρο 10 παράγραφος 4, το κείμενο «παράγραφοι 2 και 3» αντικαθίσταται από το κείμενο «παράγραφος 2 στοιχείο α), παράγραφος 2 στοιχείο β) και παράγραφος 3». 11) Το άρθρο 11 παράγραφος 5 στοιχείο γ) τροποποιείται ως εξής: α) στο σημείο i), το ποσό «2 250 000 ευρώ» αντικαθίσταται από το ποσό «1 600 000 ευρώ»· β) στο σημείο ii), το ποσό «1 800 000 ευρώ» αντικαθίσταται από το ποσό «1 500 000 ευρώ»· γ) στο σημείο v), το ποσό «740 000 ευρώ» αντικαθίσταται από το ποσό «850 000 ευρώ». 12) Στο άρθρο 11 παράγραφος 7, το κείμενο «παράγραφοι 5 και 6» αντικαθίσταται από το κείμενο «παράγραφος 5 στοιχείο α), παράγραφος 5 στοιχείο β) και παράγραφος 6». Άρθρο 9 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 19 Δεκεμβρίου 2011.


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1326/2011 ΤΗΣ ΕΠΙΤΡΟΠΉΣ της 16ης Δεκεμβρίου 2011 σχετικά με τον καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1, Εκτιμώντας τα ακόλουθα: Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει στις 17 Δεκεμβρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Δεκεμβρίου 2011.

Εμπορικές πράξεις

Εμπορική νομοθεσία

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1323/2011 ΤΗΣ ΕΠΙΤΡΟΠΉΣ της 16ης Δεκεμβρίου 2011 για τη θέσπιση κανόνων σχετικά με τη διαχείριση και την κατανομή κλωστοϋφαντουργικών ποσοστώσεων για το 2012 δυνάμει του κανονισμού (ΕΚ) αριθ. 517/94 του Συμβουλίου H ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 517/94 του Συμβουλίου, της 7ης Μαρτίου 1994, περί της θεσπίσεως κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες, τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς, ή άλλους κοινοτικούς κανόνες εισαγωγής (1), και ιδίως το άρθρο 17 παράγραφοι 3 και 6, και το άρθρο 21 παράγραφος 2, Εκτιμώντας τα ακόλουθα: (1) O κανονισμός (ΕΚ) αριθ. 517/94 καθιέρωσε ποσοτικούς περιορισμούς στις εισαγωγές ορισμένων κλωστοϋφαντουργικών προϊόντων καταγωγής ορισμένων τρίτων χωρών, που κατανέμονται βάσει της αρχής προτεραιότητας. (2) Βάσει του εν λόγω κανονισμού, είναι δυνατόν, σε ορισμένες περιπτώσεις, να χρησιμοποιηθούν διαφορετικές μέθοδοι κατανομής, με την υποδιαίρεση των ποσοστώσεων σε τμήματα, ή να διατεθεί ένα μέρος ενός συγκεκριμένου ποσοτικού ορίου αποκλειστικά για τις αιτήσεις που συνοδεύονται από αποδεικτικά στοιχεία για τα αποτελέσματα προηγούμενων εισαγωγών. (3) Για να μην διαταραχθεί άσκοπα η συνεχής ροή των συναλλαγών, είναι σκόπιμο να θεσπιστούν, πριν από την έναρξη του έτους ποσόστωσης, κανόνες διαχείρισης των ποσοστώσεων που καθορίστηκαν για το έτος 2012. (4) Τα μέτρα που θεσπίστηκαν τα προηγούμενα έτη, όπως αυτά που περιέχονται στον κανονισμό (ΕΕ) αριθ. 1159/2010 της Επιτροπής, της 9ης Δεκεμβρίου 2010, για θέσπιση κανόνων διαχείρισης και κατανομής ορισμένων ποσοστώσεων για τα κλωστοϋφαντουργικά προϊόντα που καθορίστηκαν για το έτος 2011 δυνάμει του κανονισμού (ΕΚ) αριθ. 517/94 (2), αποδείχθηκαν ικανοποιητικά και, συνεπώς, κρίνεται σκόπιμο να θεσπιστούν παρόμοιοι κανόνες για το 2012. (5) Για να εξυπηρετηθεί ο μεγαλύτερος δυνατός αριθμός επιχειρηματιών, θεωρείται σκόπιμο να καταστεί πιο ευέλικτη η μέθοδος κατανομής που βασίζεται στην αρχή της προτεραιότητας, με τον καθορισμό ανωτάτων ορίων για τις ποσότητες που μπορούν να κατανεμηθούν ανά επιχειρηματία βάσει αυτής της μεθόδου. (6) Για να διασφαλιστεί κάποιος βαθμός συνέχειας στο εμπόριο καθώς και αποτελεσματική διαχείριση της ποσόστωσης, πρέπει να δοθεί στους επιχειρηματίες η δυνατότητα να υποβάλουν αίτηση αρχικής άδειας εισαγωγής, για το 2012, για ποσότητα ισοδύναμη με εκείνη που εισήγαγαν το 2011. (7) Για να επιτευχθεί η βέλτιστη χρησιμοποίηση των ποσοτήτων, πρέπει να επιτραπεί σε κάθε επιχειρηματία που χρησιμοποίησε το ήμισυ τουλάχιστον της ποσότητας που είχε χορηγηθεί βάσει της άδειας, να υποβάλει αίτηση για πρόσθετη ποσότητα, υπό την προϋπόθεση ότι στις ποσοστώσεις υπάρχουν ακόμη διαθέσιμες ποσότητες. (8) Για να εξασφαλιστεί υγιής διαχείριση, είναι σκόπιμο να οριστεί η διάρκεια ισχύος των αδειών εισαγωγής σε εννέα μήνες από την ημερομηνία έκδοσης, αλλά μόνον έως το τέλος του έτους, το αργότερο. Τα κράτη μέλη πρέπει να εκδίδουν άδειες μόνον αφού ειδοποιηθούν από την Επιτροπή ότι υπάρχουν διαθέσιμες ποσότητες και μόνον εφόσον ο επιχειρηματίας μπορεί να αποδείξει την ύπαρξη σύμβασης και να βεβαιώσει, εκτός εάν προβλέπεται κάτι διαφορετικό, ότι δεν έχει ακόμη λάβει κοινοτική άδεια εισαγωγής δυνάμει του παρόντος κανονισμού για τη συγκεκριμένη κατηγορία και χώρα. Ωστόσο, οι αρμόδιες εθνικές αρχές πρέπει να εξουσιοδοτούνται να παρατείνουν, ύστερα από αίτηση των εισαγωγέων, κατά τρεις μήνες και έως τις 31 Μαρτίου 2013, την ισχύ των αδειών οι οποίες, κατά την ημερομηνία υποβολής της αίτησης παράτασης, έχουν χρησιμοποιηθεί κατά το ήμισυ τουλάχιστον. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής κλωστοϋφαντουργικών, η οποία συστάθηκε με το άρθρο 25 του κανονισμού (ΕΚ) αριθ. 517/94, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Σκοπός του παρόντος κανονισμού είναι η θέσπιση, για το έτος 2012, κανόνων διαχείρισης των ποσοτικών ποσοστώσεων για τις εισαγωγές ορισμένων κλωστοϋφαντουργικών προϊόντων που περιλαμβάνονται στα παραρτήματα IV του κανονισμού (ΕΚ) αριθ. 517/94. Άρθρο 2 Οι ποσοστώσεις που αναφέρονται στο άρθρο 1 κατανέμονται με τη χρονολογική σειρά με την οποία η Επιτροπή έλαβε από τα κράτη μέλη τις κοινοποιήσεις των αιτήσεων των μεμονωμένων επιχειρηματιών, για ποσότητες που δεν υπερβαίνουν, ανά επιχειρηματία, τις μέγιστες ποσότητες που αναφέρονται στο παράρτημα I. Εντούτοις, οι εν λόγω μέγιστες ποσότητες δεν ισχύουν για τους επιχειρηματίες οι οποίοι, κατά την πρώτη τους αίτηση για το 2012 μπορούν να αποδείξουν στις αρμόδιες εθνικές αρχές ότι, για κάθε συγκεκριμένη κατηγορία και κάθε συγκεκριμένη τρίτη χώρα, εισήγαγαν ποσότητες που υπερβαίνουν τις καθορισθείσες μέγιστες ποσότητες για κάθε κατηγορία, βάσει των αδειών εισαγωγής που τους χορηγήθηκαν για το 2011. Στους εν λόγω επιχειρηματίες, οι αρμόδιες αρχές δύνανται να επιτρέπουν εισαγωγές που δεν υπερβαίνουν τις ποσότητες που εισήχθησαν το 2011 από συγκεκριμένες τρίτες χώρες και για συγκεκριμένες κατηγορίες, υπό τον όρο ότι η ποσότητα της ποσόστωσης επαρκεί. Άρθρο 3 Κάθε εισαγωγέας που έχει ήδη χρησιμοποιήσει το 50 % ή περισσότερο της ποσότητας που του χορηγήθηκε δυνάμει του παρόντος κανονισμού, μπορεί να υποβάλει νέα αίτηση για την ίδια κατηγορία και την ίδια χώρα καταγωγής, για ποσότητες που δεν υπερβαίνουν τις μέγιστες ποσότητες που ορίζονται στο παράρτημα I. Άρθρο 4 1. Οι αρμόδιες εθνικές αρχές που παρατίθενται στο παράρτημα II δύνανται, από την 9η Ιανουαρίου 2012 ώρα 10:00 π.μ., να ανακοινώνουν στην Επιτροπή τα ποσά που καλύπτονται από τις αιτήσεις για άδειες εισαγωγής. Η ώρα που καθορίζεται στο πρώτο εδάφιο είναι ώρα Βρυξελλών. 2. Οι αρμόδιες εθνικές αρχές εκδίδουν άδειες μόνον αφού ειδοποιηθούν από την Επιτροπή, σύμφωνα με το άρθρο 17 παράγραφος 2 του κανονισμού (ΕΚ) αριθ. 517/94, ότι υπάρχουν διαθέσιμες ποσότητες προς εισαγωγή. Εκδίδουν άδειες μόνον εφόσον ο επιχειρηματίας: α) αποδεικνύει την ύπαρξη σύμβασης σχετικά με την προμήθεια των εμπορευμάτων και β) βεβαιώνει γραπτώς ότι, όσον αφορά τις σχετικές κατηγορίες και χώρες: i) δεν έχει ήδη χορηγηθεί στον επιχειρηματία άδεια βάσει του παρόντος κανονισμού· ή ii) δεν έχει ήδη χορηγηθεί στον επιχειρηματία άδεια βάσει του παρόντος κανονισμού, αλλά έχει χρησιμοποιήσει τουλάχιστον το 50 % αυτής. 3. Η διάρκεια ισχύος των αδειών εισαγωγής ανέρχεται σε εννέα μήνες από την ημερομηνία έκδοσης, αλλά έως τις 31 Δεκεμβρίου 2012 το αργότερο. Οι αρμόδιες εθνικές αρχές, ωστόσο, έχουν τη δυνατότητα να παρατείνουν, ύστερα από αίτηση του εισαγωγέα, κατά τρεις μήνες την ισχύ των αδειών οι οποίες, κατά τη στιγμή υποβολής της αίτησης παράτασης, έχουν χρησιμοποιηθεί κατά το 50 % τουλάχιστον. Η παράταση αυτή σε καμία περίπτωση δεν λήγει μετά τις 31 Μαρτίου 2013 το αργότερο. Άρθρο 5 Ο παρών κανονισμός αρχίζει να ισχύει την 1η Ιανουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη. Βρυξέλλες, 16 Δεκεμβρίου 2011.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1330/2011 ΤΗΣ ΕΠΙΤΡΟΠΉΣ της 16ης Δεκεμβρίου 2011 σχετικά με την έκδοση πιστοποιητικών εισαγωγής για τις αιτήσεις που υποβλήθηκαν κατά το πρώτο επταήμερο του Δεκεμβρίου 2011 στο πλαίσιο της δασμολογικής ποσόστωσης που ανοίχθηκε με τον κανονισμό (ΕΚ) αριθ. 1384/2007 για το κρέας πουλερικών καταγωγής Ισραήλ Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), Έχοντας υπόψη τον κανονισμό (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (2), και ιδίως το άρθρο 7 παράγραφος 2, Έχοντας υπόψη τον κανονισμό (ΕΚ) αριθ. 1384/2007 της Επιτροπής, της 26ης Νοεμβρίου 2007, για τις λεπτομέρειες εφαρμογής του κανονισμού (ΕΚ) αριθ. 2398/96 του Συμβουλίου όσον αφορά το άνοιγμα και τον τρόπο διαχείρισης ορισμένων ποσοστώσεων για την εισαγωγή στην Κοινότητα προϊόντων του τομέα του κρέατος πουλερικών καταγωγής Ισραήλ (3), και ιδίως το άρθρο 5 παράγραφος 5, Εκτιμώντας τα ακόλουθα: Οι αιτήσεις πιστοποιητικών εισαγωγής που υποβλήθηκαν κατά το πρώτο επταήμερο του Δεκεμβρίου 2011 για την υποπερίοδο από την 1η Ιανουαρίου έως τις 31 Μαρτίου 2012 αφορούν ποσότητες μεγαλύτερες από τις διαθέσιμες για τα πιστοποιητικά που υπάγονται στην ποσόστωση με αύξοντα αριθμό 09.4092. Ως εκ τούτου, κρίνεται σκόπιμο να προσδιοριστεί σε ποιο βαθμό μπορούν να εκδοθούν τα πιστοποιητικά εισαγωγής, με τον καθορισμό συντελεστή κατανομής που πρέπει να εφαρμόζεται στις αιτούμενες ποσότητες, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στις αιτήσεις πιστοποιητικών εισαγωγής που υποβλήθηκαν δυνάμει του κανονισμού (ΕΚ) αριθ. 1384/2007 για την υποπερίοδο από την 1η Ιανουαρίου έως τις 31 Μαρτίου 2012 εφαρμόζονται οι συντελεστές κατανομής που προβλέπονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει στις 17 Δεκεμβρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Δεκεμβρίου 2011.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ